text:
Humura ntabwo Imana yagutaye
‘’Nzakujya imbere ahataringaniye mparinganize, nzamenagura inzugi z’imiringa, n’ibihindizo by’ibyuma nzabicamo kabiri.’’ Yesaya 45:2
Harubwo umuntu yibwira ko kuba Imana iri kumwe nawe ari uko gusa iri gukora ibintu uko abyifuza, ibintu byagenze neza, ariko burya no mu bibazo urebye neza wabona Imana itagusize.
Abantu benshi bataka bicitse mu buzima ko yabasize ariko iyo bageze imbere ikabereka intambara yabarwaniriye barihana.
Imana ntiyagusiga kuko wahura n’akaga muri iyi, ahubwo mu byo ukora byose ntugatakaze ibyiringiro mu buzima bwawe ahubwo ujye uhora uyisaba kukuba hafi.
Hari igitekerezo cy’umugabo umwe wari umu kristo cyane, Imana yaramubwiye iti “Aho uzaba uri hose nzaba ndi kumwe nawe, nzakurinda ntakibi kizakugeraho! Mbese imubwira ko naho yaca mu muriro atazashya cyangwa amazi ngo amutembane ndetse ko n’inyamanswa z’inkazi ntacyo zizamutwara.’’
Imuha ikimenyetso ku gicucucucu, mbese ko ahantu hose azaba ari azajya abona n’igicucu cye kiri kumwe nicyayo bikamubera ikimenyetso. Ubwo rero yarari kugenda agera mu ishyamba rinini, yumva ubwoba buramutashye ariko arikomeza kuko yabonaga igicucu cy’Imana kikiri kumwe nawe.
Gusa uko inyamanswa imwegera igicucu akakibura akabona kimwe gusa, hashize akanya asa n’utaye ubwenge yongera gushiduka yarenze rya shyamba, agiye kubona abona cya gicucu kiragarutse baragendana, ahita asakuza asa nukomera ati mbega Imana!
Wabonye igikoko kije uhita uhunga uziko mba napfuye? Imana iramubaza iti nonese byagenze bite? Undi arasubiza ati rwose simbizi mperuka mbona igikoko kigiye kundya, gusa naje kugarura ubwenge narenze ishyamba n’igikoko ntakireba.
Imana iramubwira iti “Burya cya gihe ubwo wabonaga yanyamanswa ije kukurya, nabonaga birangiye ariko nahise nguterura igikoko kirakubura, burya niyo mpamvu wabonaga hari igicucu kimwe cyari icyanjye.’’
Mu by’ukuri natwe abakristo hari igihe tugera mu bikomeye, tukabona neza Imana yaradutaye, ndetse ntikinatwibuka ariko burya siko bimeze, kuko Imana yacu ntiyadusiga, oya, ninayo mpamvu duhura n’intambara zikomeye ariko tukazisohokamo tugikijijwe, kuko atari Imana ubwayo byakagenze ukundi.
Uyu munsi utuze umutima Imana yawe ntaho yagiye irahari kubwawe, yo izemera itange ingabo nyinshi zipfe kubwawe wowe ariko ikurengere, kandi ujye wibuka ko yivugiye ko itazemera ko izina ryayo ritukwa, humura ntabwo uzakorwa n’isoni Imana niza ntabwo izaceceka, kandi uyiringire, ibyo ubona byose ubibwire ko ufite Imana ibirusha imbaraga, kandi satani nakubwira ko Imana yakuretse, ujye umubwira ko itabikora, wisubizemo ibyiringiro.
Imana iguhe umugisha!!


c: text/html

text:
Yabaye umuntu wa mbere waboye uruhusa rwo gutwara indege nta maboko agira
Jessica Cox yavutse tariki ya 02/02/1983 ahitwa Sierra Vista, muri Arizona ho muri Leta Zunze Ubumwe z’Amerika. Akaba yaravutse nta maboko yombi afite, ubumuga budakunze kugaragara mu mpinja zikivuka. akimara kuvuka abaganga babwiye ababyeyi be ko ubuzima bwe bwose azajya akenera umuntu wo kumurandata.
Gusa siko byagenze kuko nyuma y’igihe gito yatangiye kugenda nta wumufashe.
Jessica Cox niwe muntu wa mbere wahawe uruhushya rwo gutwara indege atagira amaboko mu w’2008, ndetse akaba arina we wabaye uwa mbere mu kubona umukandara w’umukara ( atagira maboko) mu mukino wa Karate muri Amerika.
Amaze kuzuza imyaka 18 ntiyongeye gukoresha insimburangingo, ahubwo yatangiye gukoresha amaguru ye ibyo abantu benshi bakora bifashishije amaboko. Urugero: nko kwandikisha ikaramu, gutwara imodoka, kwambara amadarubindi (lunettes), kwimakiya (ku bagore), gukoresha mudasobwa, gusokoza,kunywesha muheha n’ibindi.
Cox afite impamyabumenyi y’icyiciro cya kabiri cya Kaminuza (bachelor of science in psychology) yakuye muri kaminuza ya Arizona. Akaba yarahisemo kwiga ibijyanye n’ibyiyumviro bya muntu , kuko yatekerezaga ko ibyo umuntu yibwira bifite ingaruka cyane ku buzima bwe kuruta ubumuga bw’inyuma ku mubiri.
Mu w’2012, Cox yakoze ubukwe n’uwigeze kumubera umwalimu mu ishuli ryigisha Karate Patrick Chamberlain. Mu magambo ye agira ati, “Sinari nzi ko hari umuntu wankunda bitewe n’ubumuga nari mfite.” Mu gihe umukunzi we yakoresheje amaboko mu gukata umugati ( gateau de marriage) ndetse no kumwambika umukufi w’izahabu ku kaguru hafi y’akagombambari(ankle), Cox we yifashishije ikirenge cye mu kwambika impeta Patrick kimwe no gukata Gateau. Uyu mudamu yemeza kandi ko yiteguye kubyara abana, kuko nkuko byemezwa n’abaganga, umwana umwe kuri miliyoni y’abavuka, niwe ushobora kuvukana ubumuga nk’ubwe.
Cox amaze kugenda mu bihugu bigera kuri 20 atanga ibiganiro , aho agenda ashishikariza abantu cyane cyane ababana n’ubumuga kutiheba, ahubwo ko bakwiriye kwiyubakamo icyizere ;kugira ngo babashe kugera ku nzozi z’ubuzima bwabo. Amaze kubonana n’abantu benshi bakomeye harimo na nyakwigendera Papa Yohani Pawulo wa Kabiri. Ndetse amaze no guhabwa ibihembo binyuranye nk’umwe mu bagore b’indashyikirwa wabashije kurenga inzitizi z’ubumuga akagera ku bintu bihambaye. Ushaka kumenya byinshi kuri we wabisoma ku rubuga nkoranyambaga rwe http://www.jessicacox.com.
Bimwe mu bitubaho nta ruhare tubigiramo, gusa nk’abizera tuba dukwiriye kumenya ko nta kintu kibaho nk’impanuka mu maso y’Imana, Imana yonyine izi impamvu . Ibi bishobora kutuviramo isoko y’ibyiringiro , bityo tukabasha no kubera benshi umugisha. Ubwo Yesu yasubizaga abigishwa be bamujije icyatumwe umuntu agira ubumuga, dore ko bibwiraga ko byatewe n’ibyaha, yabasubije aya magambo: : “Uyu nta cyaha yakoze cyangwa ababyeyi, ahubwo ni ukugira ngo imirimo y’Imana yerekanirwe muri we “ ( Yohana 9:4)
Inkuru mu mafoto
img1861|center>
Ange Victor Uwimana, uwimana.ange@gmail.com
(+250)788552883, (+250)725151463

robotstxt: allowed

filter: keep


text:
Ku ncuro ya 6 Umuryango w’ivugabutumwa w’abahujwe n’Agakiza.org wateguye igiterane ngarukamwaka
Ku ncuro ya gatandatu Umuryago w’ivugabutumwa w’abahujwe no gukora ivugabutumwa bifashishije urubuga rwa gikristo www.gakiza.org wongeye gutegura igiterane ngarukamwaka. Iki giterane kizaba kuri iki cyumweru tariki 27/11/2016, mu nzu mberabyombi y’Akarere ka Kicukiro (Salle y’Akarere yitwa Tedga’s Hall ) guhera sa saba z’amanywa kugeza sa kumi n’ebyiri z’umugoroba (13h-18h00).
Ubusanzwe uyu muryango utegura ibiterane mu mpera z’umwaka kuva watangira, kuri iyi ncuro icy’uyu mwaka gifite intego igira iti “Ni iki Imana yantumye aho ndi?” ngo cyateguriwe abantu mu nzego zitandukanye mu rwego rwo kubashishikariza kuzirikana ko umuntu wese aho abarizwa akwiye kwibuka guhagararira ubwami bw’Imana.
Umuyobozi w’umuryango w’ivugabutumwa witwa Gushaka no gukiza icyazimiye (Seek and Save Humanity Ministries SSHM) ari nawo ukoresha urubuga rw’Agakiza.org nk’umwe mi miyoboro ucishwamo ivugabutumwa bakora Pastor Desire Habyarimana, avuga ko gushishikariza abakristo guhagararira ubwami bw’Imana aho babarizwa hose ari imwe mu ntego z’uyu muryango mu rwego rwo kurushaho guhindurira benshi kuri Kristo.
Umuyobozi wa SSHM hamwe n’Agakiza.org Pastor Desire Habyarimana
Ati ‘’ umuntu wese wakiriye agakiza akwiye kumenya ko kimwe mu byo Imana imushakaho ari ukugeza ubutumwa bwiza ku bandi ku bandi, kandi agahagararira ubwami bw’Imana aho abarizwa, yaba aho akorera cyangwa ahandi hose.’’
Akomeza avuga ko iki giterane bagitumiyemo abantu batandukanye bafite imirimo hirya no hino haba mu bigo bya Leta n’ibyigenga kugirango babashishikarize kumenya ko iyo Imana igushyize ahantu mu mwanya runaka uba ugomba kuyihagararira hirya y’akazi gasanzwe.
Iki giterane kizitabirwa n’abaririmbyi barimo Korari Jehovah Jireh ya ULK, Dominic Nic, Alex Dusabe ndetse n’itsinda ry’abaramyi risanzwe rifasha mu biterane bitegurwa n’uyu muryango ‘’Agakiza Worship team’’, aho kwinjira bizaba ari ubuntu.
Alexis Dusabe
Uyu muryango w’ivugabutumwa SSHM watangiye imirimo yawo mu mwaka w’2010 wifashishije interineti ku rubuga rwa gikristo www.agakiza.org kuri ubu runafite igikombe cy’uburuga rwa gikristo rwitwaye neza muri uyu mwaka w’2016 muri Groove Awards. Ukaba waratangijwe na Pasteri Desire Habyarimana, kuri ubu ukaba umaze kwagura ibikorwa byawo ugenda ukora birimo ibiterane by’ivugabutumwa, amahugurwa agenerwa abantu mu ngeri zitandukanye, gufasha abatishoboye, kwishyurira bamwe mu babuze ubwisungane mu kwivuza ndetse n’ibindi bikorwa bikorerwa hirya no hino mu gihugu byose bigamije gusigasira ubuzima bw’umwuka ndetse n’ubuzima busanzwe.
Innocent Kubwimana@Agakiza.org


text:
Rulindo: ababana n’ubumuga bitabiriye amarushanwa yo kwiruka
Muri gahunda y’ukwezi kw’imiyoborere myiza, tariki 07/01/2012 ababana n’ubumuga bo mu mirenge itandukanye mu karere ka Rulindo, bisiganwe metero ijana mu byiciro by’ abagore ndetse n’ More...
Ngororero : Abahanzi bari mu marushanwa ku miyoborere myiza barasaba ubufasha kuko amikoro ari make
Mu gihe mu karere ka Ngororero hakomeje amarushanwa ku bihangano mu miyoborere myiza, abitabira aya marushanwa ku rwego rw’imirenge bavuga ko uburyo bakoramo aya marushanwa bugoranye ugereranyije n’amikoro More...


text:
dim.
12
mai
2013
Intu 11, 1-11 ; He 9, 24-28 ; Lk 24, 46-53
Uyu munsi turizihiza umunsi mukuru wa Asensiyo. Amasomo matagatifu aratubwira iby’Isubira mu ijuru rya Yezu Kristu.
Mu isomo rya mbere ryo mu gitabo cy’Ibyakozwe n’Intumwa 1, 1-11, umwanditsi aragaragaza ko mu gitabo cya mbere yanditse ibyo Yezu yakoze n’ibyo yigishije byose kugera ubwo asubiye mu ijuru. Umwanditsi aragaragaza ko nyuma yo kuzuka Yezu yamaranye n’abigishwa be iminsi 40, ababonekera akabahugura abibutsa ibyanditswe bitagatifu.
Nyuma y’iyo minsi 40, ni bwo Yezu yasubiye mu ijuru.
Ivanjili na yo irasa cyane n’isomo rya mbere. Ivanjili yanditswe na Luka, ni yo umwanditsi w’igitabo cy’ibyakozwe n’intumwa yavuzeho agira ati « Tewofili we, mu gitabo cyanjye cya mbere nanditse ibyo Yezu yakoze n’ibyo yigishije… »
Mu Ivanjili twumvise n’aho Yezu ari kumwe n’intumwa ze, yari yazibonekeye asanga zifite ubwoba ndetse no gushidikanya ko yazutse. Ni bwo rero Yezu yazisobanuriye ko yagombaga kubabara, agapfa maze ku munsi wa 3 akazuka. Yezu arabigisha ari nako abaha ubutumwa mbere yo gusubira mu ijuru, aragira ati «Uhereye i Yeruzalemu abantu bo mu mahanga yose bagomba kwigishwa ibyerekeye ukwisubiraho n’ibabarirwa ry’ibyaha» akababwira ko ari bo bagabo bashinzwe kubihamya. Yezu kandi arabasezeranya Roho Mutagatifu kugira ngo bazakore ubutumwa bwabo neza.
Nyumba y’ibyo asubira mu ijuru (amaze kubigisha no kubaha ubutumwa).
Nk’uko tubizi hano kuri iyi si ibintu n’abantu bigira intangiriro n’iherezo. Yezu na we yaje kuri iyi isi yigize umuntu ariko agira n’igihe cyo gusubira mu ijuru mu ikuzo aho yaje aturutse. Kandi aho ni ho Se aganje iteka, ni ho na we agomba kuba iteka ryose. Yaje mu isi kugira ngo atwigishe kuba abana bizihiye Se maze nitumara kubitora, kugenda no kugenza nka we, na twe dutahe iwacu, kwa Data wa twese, we waturemeye kubana na we. Yezu ni imfura ya Data, arera abakora ugushaka kwe, aka Yezu maze bamwumvira muri byose bagakuzwa, bakicara iburyo bwe. Data uwo ntarera bajeyi, bajeyi ni wa mwana wikorera ibyo ashatse, ntiyumvira ababyeyi be, ubutumwa bamuhaye akabwanga ngo buragoye akikorera ibimworoheye, bitamusaba imbaraga no kwigomwa.
Umuntu wese ugamije ijuru rero namenye ko kugira ngo azarigeremo agomba kwihatira gusa na Yezu, akumvira Imana muri byose, byaba ngombwa akaba yanapfa aho gucumura. Tereza w’Umwana Yezu ni we wagiraga ati: “niba dushaka kuba abasangira murage na Yezu Kristu, nitwemere kunyura mu nzira yanyuzemo kandi tuyinyuremo twishimye”.
Tugomba kubabarara twishimye (souffrir dans la joie) ariko tukazira kwishima tubabara (se réjouir dans la souffrance) aka Pawulo mutagatifu : Amagorwa yacu muri iki gihe ntacyo adutwaye, uyagereranyije n’ikuzo ridutegurirwa ry’akataraboneka kandi rihoraho.
Gusubira mu ijuru kwa Yezu ni ukuva mu buzima busanzwe bwe twari tuzi agasubira mu buzima bushya, Yezu yazutse ari undi, ari mushya (l’homme nouveau) arashaka ko na twe tugira uruhare kuri ubwo buzima bushya (il nous entraine dans ce destin de nouveauté): agiye kudutegurira umwanya mu ijuru!
Ku mukristu, kujya mu ijuru bitangirira hano kuri iyi si, igihe cyose tugerageza kuva mu cyaha, gutsinda irari ry’isi maze tukizirika ku gushaka ku Imana (kurangamira Imana), tukareka ibidashimisha Imana na mugenzi wacu, tuba dutangiye kuzamuka mu ijuru ariko tuzazamuka byuzuye igihe tuzaba turangije ubuzima bwacu maze tugasanga Yezu mu ijuru aho yagiye kudutegurira umwanya.
Nguko uko tuzinjira mu ngoro y’ukuri Atari ingoro yubatswe n’abantu nk’uko twabyumvise mu ibaruwa yandikiwe Abahebureyi. Iyo ngoro ni yo Kristu yinjiyemo, ubu ngubu akaba yarakomeje kuduhagararira imbere y’Imana atuvuganira. Kwinjira muri iyo ngoro tubikesha amaraso y’agaciro ya Yezu Kristu witambye rimwe rizima maze akaturonkera umukiro w’iteka. Ni we twagira rero, “twagirayezu”, naho ubundi twapfira gushira dutinya gukora ugushaka kwa Data. Yaradutinyuye, aratubanziriza ati na mwe nimundebereho, muhamye ikirenge mu cyanjye mwizihire Umuremyi.
Yezu kandi yasezeranyije abe Roho we, uzaza kubamara ubwoba baterwa no gusigara bonyine. Uwo Roho Mutagatifu azatumanukira kuri Penekositi, tumutegereze dusengana n’Umubyeyi Bikira Mariya, we wamuhawe mbere, agasama ku bubasha bwe, akatubyarira umukiza. Gusengana na Bikira Mariya ni ukwitoragura aho tunyanyagiye, tukidahamo ubwirasi, tukajya kure y’urusaku rw’abantu n’ibintu, maze tukumva ijwi ry’Imana, tugatega uko itegetse tugira tuti: NDI UMUJA WA NYAGASANI, IBYO UVUZE BINGIRIRWEHO.
UMWAMI WACU YEZU YASUBIYE IWE, NA TWE TWIFUZA KUJYAYO KUBANAYO NA WE.
Yateguwe n’abadiyakoni:
Jean d’Amour DUSENGUMUREMYI (Byumba)
Patient NIYOYITA (Nyundo)


text:
Urukundo rurusha byose kubaka umurimo w’Imana igice cya 2 CONSTANT Mahame
(3) Umumaro w’umwuka wera cyangwa impano zawo mu gushimangira urukundo hagati y’abizera Kristo
Ubundi nta kindi Umwuka Wera impano zawo byaherewe abizera atari, gufasha kweza ubugingo bw’uwa bihawe ndetse ndetse no gufasha kweza ubugingo bw’abandi.
Iyo rero bikoreshejwe mu buryo butandukanye n’ibivuzwe hejuru bamwe bagambiriye kwihimbaza abandi bamamaza amazina y’amadini yabo abandi ngaho ibyubahiro byabo nta rukundo rubisunika biragoye ko mwuka w’Imana asohoza imirimo ye nkuko bikwiye.
Urugero Imana impishuriye runaka agira impanuka mu rugendo agiyemo kandi insaba kumubwira kurusubika, kuberako nigeze kumusaba ibihumbi 5000frw akayanyima nkanga kumubwira ibyo Imana impishuriye nti nashake apfe cyangwa azivuze muyo yanyimye ngubwo ndikwiyishyurira, ubwo n’ubugome kandi n’urubanza rukomeye imbereye y’Imana kandi abameze batyo bari gusenya umurimo w’Imana ntacyo bafasha kubaka rwose.
(4) Ingaruka zo kubura urukundo mw’itorero
Abakizwa baba bake kuko batabona itandukaniro hagati yab’abakijijwe n’abadakijijwe kuko babona bamwe mu bizera ibyo bavuga ataribyo bakora cg badasa n’ibyo bavuga.
Kudakura kw’itorero ahubwo rigahora mu gukemura imanza nazo zitarangira z’amatiku gusa zitanungura umurimo w’Imana nkuko twabize ku ngingo ya 2;d.
Rimwe na rimwe usanga hari imigisha yo mw’isi Imana itaduhaye kuko twayifashisha twirata tunirarira ku bandi aho kuyikoresha mu kumenyekanisha Imana n’umugambi wayo mu bantu.
MURAKOZE IMANA ITUGIRIRE NEZA TWESE.
CONSTANT Mahame


text:
Arahaguruka ajya kwa se. “Agituruka kure, se aramubona aramubabarira, arirukanka aramuhobera, aramusoma.Uwo mwana aramubwira ati ‘Data, nacumuye ku Yo mu ijuru no mu maso yawe, ntibinkwiriye kwitwa umwana wawe.’Ariko se abwira abagaragu be ati ‘Mwihute muzane vuba umwenda uruta iyindi muwumwambike, mumwambike n’impeta ku rutoki n’inkweto mu birenge.” Luka 15:20
Niba ujya usoma Bibiliya, ndatekereza ko waba warasomye inkuru y’umwana w’ikirara, ni inkuru Yesu Kristo yasangije intumwa ze ndetse n’abantu bose. Ariko se utekereza ko muri iriya nkuru umubyeyi Yesu yavugaga yari ahagarariye nde? Umubyeyi Yeu yavugaga ni Imana yo mu ijuru, Yesu yarimo agerageza kwerekana ishusho yanyayo ya se ndetse ya data wa twese.
Iyo usomye inkuru neza, ubona ko umubyeyi yagiye yirukanka cyane ngo asanganire umwana wari ugarutse mu rugo.(Luka 15:20). Ikibazo umuntu yakwibaza ni ukubera iki uyu mubyeyi yagiye yirukanka? Umubyeyi yagiye yirukanka kuko yari abonye umuhungu we atunguka kure agaruka mu rugo, byamuteyie ibyishimo ku buryo atashoboraga gutegereza ko agera mu rugo ngo amwereke urukundo. Ikindi cyamuteye kwiruka asanga umuhungu we ni uko yumvaga ashaka kumwambika ikanzu nziza.
Uko ni ko Imana data yirukanka igihe ibonye umuntu wayo ahindutse ashaka kuba umwana wayo, bigatuma iza yihuta kugira ngo imwambike umwambaro wo gukiranuka. Natwe rero twakagombye kuba nk’umwana w’ikirara kuko twari twaratakaje umwambaro wo gukiranuka ubwo Adam wa mbere yakoraga icyaha ariko binyuze muri Yesu Kristo ubu turi abana b’Imana isumba byose.
Nkuko uriya mubyeyi yaje yiruka cyane asanganira umwana we ngo amwambike ikanzu nziza ndetse n’impeta nk’ikimenyetso cy’ubutware, ni ko n’Imana data ishaka kongera kwambika ubutware abayigarukira bose bakayisanga kugira ngo babashe guhabwa ubutware bwo kwitirirwa izina ryayo ndetse babashe no kugendera mu budahangarwa bwayo.
Ikindi kandi uriya mubyeyi yihutiye kwambika inkweto umuhungu we wari uje amusaba kwibera umukozi cyangwa umugaragu mu rugo rwa se, kumwambika inkweto yagira ngo amugaragarize ko akiri umwana mu rugo. Uko niko Imana ishaka, ishaka ko buri wese akomeza kumva ko ari umwana mu rugo aho kumva ko ibintu byacitse atakiri umwana mu rugo. Uko byagenda kose turi abana b’Imana niba twarakiriye Kristo Yesu.
Imana nta narimwe yumva ifite igihunga cyo kwiruka kuko hari ikintu runaka cyabaye ariko ibasha gufata umwanzuro wo kwiruka igihe isanganira umuntu wayo uri kuza ayisanga ngo abe umwana wayo. Imana igusanganira yirukanka cyane iyo ije kukwereka urukundo igukunda kugira ngo ikomeze kukwereka ko ukiri umwana wayo naho wowe waba waramaze kwicira urubanza ko itakwemera.
Kuba umwana w’Imana ntibigoye na gato, icyo usabwa ni ukwatura n’akanwa kawe ko Yesu Kristo ari umwami n’umucunguzi w’ubugingo bwawe, warangiza ukamwizeza umutima wawe wose. Ibi bizatuma umwegurira ubugingo bwawe nawe ntazigera agutererana azaguhaza umunezero ubonekera muri we.


text:
Indaya ikomoka mu mujyi wa Bangkok mu gihugu cya Thailand yakomerekejwe n’imeza ku buryo bukomeye ubwo yari iri mu gikorwa cy’ubusambanyi n’umukerarugendo wari waje gusura iki gihugu.
Uyu mugabo w’umukerarugendo utatangajwe amazina yazanye n’iyi ndaya muri hotel bajya mu cyumba bakora ibyo bakora gusa icyaje gutungura abari aho n’uburyo bumvise induru nyinshi y’umukobwa watakaga ashaka ubufasha bibaza ibibaye.
Polisi n’abandi bantu baje kureba uko byagenze batanga ubufasha.
Wakibaza uti byagenze bite kugira ngo iyi ndaya ikomereke ?
Iyi ndaya n’uyu mugabo bagiye gusambanira ku meza y’ibirahuri by’umukara bajya mu mapozisiyo akomeye cyane nk’uko byatangajwe(doggy style) birangira imeza imanyutse umukobwa yikubita hasi ibirahuri byayo bimukatagura amaboko karahava.
Iyi niyo meza basambaniragaho bakora pozisiyo zigoranye nyuma iza kubateguha iramanyuka ibirahuri byayo byangiza iyi ndaya cyane.
Bamwe mu bapolisi bageze aho kwihangana byabananiye baraseka abandi bantu nabo bahageraga wabonaga ikibashishikaje cyane ari ukwifatira amafoto y’aba bombi ndeste abandi bakabifata nk’ibintu bisekeje.
Ubufasha bw’ibanze yabuhawe bamujyana no kwa muganga. Ngayo nguko indaya zirarye ziri menge namwe mukinisha gukorera iki gikorwa ahantu hashobora kubateza ibibazo na pozisiyo zigoranye mubyitondere mutazaba nk’iyi ndaya.
Emmy@Rwandapaparazzi.rw
29,540 total views, 80 views today


text:
Nyanza: Abayoboke 50 ba ADEPR babatirijwe mu kabari
Itorero rya ADEPR mu Karere ka Nyanza ryahereye umubatizo abayoboke baryo muri piscine y’akabari ka Dayenu Hotel tariki ya 17 Kanama muri uyu mwaka.
Amakuru dukesha Kigali today avuga ko abahawe umubatizo uko ari 50 kimwe n’abari babaherekeje muri uwo muhango bari bazengurutse ubwogero bwa “Dayenu Hotel” baririmba indirimbo zihimbaza Imana muri icyo gikorwa cyo kugera ikirenge mu cya Yesu.
Mu gihe ibyo byakorwaga abanywi nabo bari mu nkengero z’iyo piscine bifatira ku binyobwa bisembuye, (...)
Itorero rya ADEPR mu Karere ka Nyanza ryahereye umubatizo abayoboke baryo muri piscine y’akabari ka Dayenu Hotel tariki ya 17 Kanama muri uyu mwaka.
Amakuru dukesha Kigali today avuga ko abahawe umubatizo uko ari 50 kimwe n’abari babaherekeje muri uwo muhango bari bazengurutse ubwogero bwa “Dayenu Hotel” baririmba indirimbo zihimbaza Imana muri icyo gikorwa cyo kugera ikirenge mu cya Yesu.
Mu gihe ibyo byakorwaga abanywi nabo bari mu nkengero z’iyo piscine bifatira ku binyobwa bisembuye, ubusanzwe abayoboke b’itorero rya ADEPR bafata nk’igicumuro kuri bo.
Bamwe mu bayoboke b’itorero rya ADEPR bagaragaje ko bagitsimbaraye ku myizerere yabo wabonaga uwo mubatizo wahaberaga muri urwo runywero wabashaririye nk’umuti.
Umwe muri abo yagize ati “Rwose ndabona itorero rya ADEPR mu Karere ka Nyanza umwuka w’Imana utakiri kumwe natwe. Ubuse koko byari bikwiye ko tuza kubatirizwa mu kabari nk’aka gacururizwamo ibisindisha no mu mazi abapagani bose birirwa bigaraguramo bambaye ubusa”?
Undi nawe yunze murya mugenzi we agira ati “Si nibaza ko hari umuntu watinyuka akuzura umwuka w’Imana mu kabari kuko hatandukanye no mu nzu y’Imana”.
Ikindi abakabya ukwemera mu itorero rya ADEPR bavuze ko cyabababaje ngo ni uko amazi ya Piscine yose yo muri za Hotel agibwamo n’abibone baba bashaka kuza kwambara ubusa bashaka kwerekana imiterere y’imibiri yabo.
Ku bw’imyemerere yabo bagize bati “Amazi y’amapiscine aba yuzuyemo ingeso mbi z’ubwibone, ubuhehesi n’izindi ngeso mbi zijyanye n’irari ry’imibiri. Niyo mpamvu rwose nta byaha bakijijwe ahubwo turabona babibateje”.
Iyo batisimu yaberaga mu bwogero bwa Dayenu Hotel naho intebe n’ibyuma by’abariribyi biteye aho abanywi babaga bicaye banywa banafata amafu n’amahumbezi bituruka mu mazi.
Mbere yo gutangira umubatizo nyir’izina abayoboke b’itorero rya ADEPER babanje gusengera amazi y’iyo piscine y’akabali ngo umwuka w’Imana uyeze uyahumanure ndetse uyakuremo imyuka ya gipagani.
Ruhangintwari Gaspard, umushumba w’itorero rya ADEPR mu Karere ka Nyanza, yabajijwe impamvu baje gukorera umubatizo muri ako kabari kandi basanzwe bahita mu ikoraniro ry’abanywi b’inzoga avuga ko aho bageze hose hahinduka ahera.
Yagize ati “Iyaba byashobokaga ubutumwa bwiza bw’ijambo ry’Imana twabutangira mu tubari kugira ngo abakiri mu by’Isi babivemo bemere Imana mu kuri no mu mwuka”.
Pasiteri Ruhangintwari Gaspard asobanura ko icyatumwe baza guhera umubatizo abayoboke babo muri piscine y’akabari, ari uko amazi yo ku rusengero rwabo yari yabuze maze bagahitamo gukodesha kugira ngo habere umubatizo wabo hatabayeho impamvu yo kuwusubika.
Munana Jean Marie Fabien, umwe mu babatirijwe muri ayo mazi yavuze ko nyuma yo guhabwa uwo mubatizo yahindutse umuntu mushya witandukanyije n’ibyaha. Ngo kuri we yavutse ubwa kabiri kandi ntateze kuzongera gusubira mu byaha yahozemo ukundi.
Ababatijwe basabwe kubera abandi urugero rwiza bakaberera imbuto nziza bihereye aho batuye n’aho bakorera imirimo yabo ya buri munsi.
Uwo mubatizo wakorewe abayoboke bashya 50 itorero rya ADEPR mu Karere ka Nyanza ryungutse wabatwaye amafaranga ibihumbi 50 kugira ngo bashobore kubatirizwa muri piscine y’akabari ka Dayenu Hotel; nk’uko Pasiteri Ruhangintwari Gasprd w’iryo torero abivuga.
Foto:Kigali today
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ishyaka ry’inzu ya Data
Imana ishimwe kubw’aya mahirwe yaduhaye yo gukoresha neza online services(technologie) twagura tunubaka ubwami bwayo.
Uyu munsi ndagirango tuganire ku Ishyaka ry’inzu ya Data.
Nehemiya: Iki gihe cyari igihe gikomereye abisilaheli cyane,bari mu mubabaro ukomeye, Imana yarabatatanyije, baratewe benshi bafatwa bunyago, mu bihe nk’ibyo harimo n’abagiye gushaka imibereho ahandi Imana ikabana nabo bakagira ishya aho bagiye.
Muri abo harimo na Nehemiya witaga kuri Vino y’Umwami. Ariko mu buhunzi bwabo n’ubunyage hariho abataratakaje umutima w’iwabo ndetse bahoranaga umutwaro. Nehemiya ni umuntu natekerejeho umwanya munini numva anyereye imbuto rwose.
Reka turebere hamwe ibintu byamuranze:
1. Mu buhunzi yahoranaga umutwaro w’iwabo n’inzu y’iwabo, yari yaraguwe neza kuko ntacyo yaburaga nk’umuntu uba i bwami, ariko kuri we iby’inzu y’iwabo byamurutiraga ibinezeza by’i bwami kuburyo byarengaga umutima bikagaragara n’inyuma.
Uyu mutima na Yesu yari awufite, igihe kimwe ageze mu rusengero asanga bararukoreramo ibitararugenewe, agahinda karamwica arabakubita arangije avuga ijambo rikomeye ngo "ishyaka ry’inzu ya Data rirandya mu nda."
Abantu bafite umutima nk’uyu Ukuboko K’Uwiteka ntikwahwemye kubana nabo(turaza kubireba hepfo).
2. Yagiraga ishyaka ryo kumenya uko iwabo byifashe: Nehemiya yajyaga ahamagara abantu akababaza amakuru y’umurwa w’i Yerusalemu, umunsi bamubwira amakuru arambuye yananiwe kwihangana kuburyo inseko nziza, urugwiro n’ibindi byanezezaga byavuyeho bigatuma Umwami amubaza icyamubayeho.
Mu gusubiza aravuga ngo nanezerwa nte iwacu harabaye amatongo? Ntiyatuzaga atamenye amakuru y’iwabo. Abantu bakumbura bahora bashishikariye kumenya amakuru y’umurwa Ukuboko kwiza k’Uwiteka ntiguhwema kubana nabo
3. Yagiraga umutima uca bugufi ugashaka Imana, akamenya aho igisubizo cyava: yagize ati ‘’maze nsaba Uwiteka maze mbwira umwami nti:...... Ntabwo nubwo yari afite umutwaro yumvaga ko igisubizo atari we giturukaho: yari azi isoko y’igisubizo. Ni byinshi.....
Benedata birakwiye ko dukumbura iwacu (aho umwanditsi yavuze ngo ari nta marira abayo,nta rupfu,nta byago,... na Yesu akongeraho ngo ngiye kubategurira aho muzaba......,muzicara mucire imanza......, tuzafatanya n’ibizima kuvuga ngo Urera Urera.
Umwami arambaza ati"Ni iki gitumye ugaragaza umubabaro kandi utarwaye? Ibyo ntibiterwa n’ikindi keretse umubabaro wo mu mutima." Mbyumvise ndatinya cyane ariko mbere y’uko tugera mu ijuru Yesu yadusize hamwe atugira itorera aduhuza na Data, ngiyo inzu ya Data, Pawulo aravuga mugirire bose neza ariko cyane cyane abo mu nzu y’abera.
Ishyaka ry’umurimo wa Data n’urukumbuzi rw’iwacu byari bikwiye kuturya mu nda, kuko na kera intumwa n’abigishwa baguraga ibyabo bakabiganana nta bwiko bwababagamo, ikindi bahoraga bakusanya ibyo gufasha abakene no gutuma umurimo ukomeza
Imana iduhe umutima nk’uwari.muri Nehemiya.
Nehemiya 2:2 - Umwami arambaza ati"Ni iki gitumye ugaragaza umubabaro kandi utarwaye? Ibyo ntibiterwa n’ikindi keretse umubabaro wo mu mutima." Mbyumvise ndatinya cyane.
Nehemiya 2:3 - Umwami ndamusubiza nti"Umwami arakarama! Icyambuza kugaragaza umubabaro ni iki, ko umurwa n’ahantu h’ibituro bya ba sogokuruza habaye amatongo, n’amarembo yaho akaba yarahiye?"
Nehemiya 2:4 - Umwami arambaza ati"Hari icyo unsaba?" Nuko nsaba Imana nyir’ijuru, benedata abantu bose bagiye bagira ishyaka ry’inzu y’Imana, ubwoko bwayo, ry’ibyiza ukuboko kw’Imana kwagiye kubana nabo.
Reka mbibutse Fenihasi, Pawulo, Dawidi n’abandi benshi, Imana iduhe ijwi ritubwira ngo "ibyo ababwira mubikore", nibyo bikwiriye kuranga abana bakunze inzu ya Se n’ibiyiberamo.
Imana ikeneye abantu muri iki gihe bagira ishyaka buri wese mu mpano ye: goers(abagenda), intercessors(ababa ku gicaniro binginga), Senders(abohereza) kugira ngo dufatanye na Kristo mu ntego nkuru yo gushaka no gukiza icyazimiye. Ndimo gusoma iri jambo nongeye gusaba Imana ngo inkomereze ishyaka, ari byo nsabira n’abantu bose mu izina rya Yesu, Amen.


text:
Reba Video
Igitsina
ukura utabaza ugasaza utamenye
Message y'umusomyi w'Igituba
Ndabasuhuje! sans tarder nabonye sites zanyu nsanga ari nziza,zungura ubumenyi cyane kuri twe urubyiruko tu8dafite aho dushakira amakuru y'ukuri ku byerekeranye n'ibitsina'gusa nizeye ko nimumpa acces nzahuguka bihagije yewe ngahugura n'abandi. reka mbasabe ko mwamfasha kumigani ifitanye isano
n'igituba n'imboro,ibyerekeye gukuna no kunyaza .naho ubundi "isoni ni umwanda "kandi"ukura utabaza ugasaza utamenye"
murakoze ,nizeye kubarahuraho byinshi byiza.
Ndabasuhuje! sans tarder nabonye sites zanyu nsanga ari nziza,zungura ubumenyi cyane kuri twe urubyiruko tu8dafite aho dushakira amakuru y'ukuri ku byerekeranye n'ibitsina'gusa nizeye ko nimumpa acces nzahuguka bihagije yewe ngahugura n'abandi. reka mbasabe ko mwamfasha kumigani ifitanye isano
n'igituba n'imboro,ibyerekeye gukuna no kunyaza .naho ubundi "isoni ni umwanda "kandi"ukura utabaza ugasaza utamenye"
murakoze ,nizeye kubarahuraho byinshi byiza.
at 11:13 AM
Labels: ukura utabaza ugasaza utamenye
Subscribe to: Post Comments (Atom)


text:
Umuhanzi w’icyamamare Solly Mahlangu waririmbye indirimbo yakunzwe na benshi, ikanakoreshwa mu nsengero z’abakristo hirya no hino mu Rwanda ariyo ‘’ Wahamba nathi’’ ategerezanyijwe amatsiko menshi mu Rwanda mu gitaramo yatumiwemo n’umuhanzi Patient Bizimana.
Igitaramo Solly Mahlangu ukomoka muri Afurika yepfo azitabira cyiswe Easter Celebration kikazaba kuri iki cyumweru, ari no kuri Pasika, tariki 27 Werurwe 2016, kikazabera ku kibuga kiberaho imurikagurisha i Gikondo ( Expo Ground) mu mujyi wa Kigali, guhera sa kumi n’ebyiri z’umugoroba.
Solly Mahlangu waririmbye Wahamba nathi
Solly Mhalangu biteganyijwe ko azazana n’itsinda risanzwe rimufasha ( Band) kugira ngo azifatanye n’umuramyi Patient Bizimana mu kwizihiza Pasika no gushimisha abakunda ibihangano bye.
Umuramyi w’indirimbo zihimbaza Imana Patient Bizimana
Kwinjira muri iki gitaramo byashyizwe mu byiciro bitewe n’ubushobozi bwa buri muntu ndetse n’aho yifuza kugikurikiranira. Abifuza kwicara mu myanya y’icyubahiro bazishyura amafaranga y’u Rwanda ibihumbi makumyabiri ( 20,000), abandi bakishyura ibihumbi icumi ( 10,000), abasigaye bakazishyura ibihumbi bitanu ( 5,000).


text:
Imbaraga zivana umuntu mu mateka mabi yisanzemo
1 Ingoma 4:9-10
Nyuma y’uko ejo mbagejejeho ijambo nise ngo "Waba urambiwe no kwitwa izina ribi?", uno munsi nifuje gukomeza kuri kiriya cyanditswe mvuga hejuru y"Imbaraga zivana umuntu mu mateka mabi yisanzemo.".
Natekereje nsanga imwe mu ndwara abantu barwaye ari akamenyero. Kumenyera ibyo umuntu yisanzemo n’ibyo arimo.
Kugira ngo wikure mu mateka wisanzemo ugomba kumva ko utagomba kuguma mu buzima wisanzemo. Nyamara abantu benshi banyuzwe n’aho bari.
Ibi birababaje kuberako "icyiza" tumenyereye ari cyo mwanzi "w’ibyiza bihebuje" biri imbere.
Umuntu aririmba indirimbo imwe yakundwa akanyurwa, yatangira Itorero ryagenda neza akanyurwa, yarangiza Bachelors Degree (Kaminuza) akanyurwa, akumva yarize cyane...
N’ubwo Yabesi yarushaga bene se icyubahiro, ntiyanyuzwe n’urwego yariho. Ahubwo yaharaniye kururenga! Akora amasengesho agamije kurenga ubuzima arimo, agerageza gutera imbere.
Yabesi yamenye ko iterambere ry’umuntu ridapimirwa ku bandi, ku bo baturanye...ko ahubwo iterambere nyaryo ryawe uripimira kuri wowe...Iyo ujya gutera imbere, ureba uko wowe wa none atandukanye na wowe w’ejo hashize; ugatekereza icyo wakora ngo wowe w’ejo hazaza arute wowe wa none.
Ikibabaje n’uko mu bashumba dufite abantu bipimira ku bo bari kumwe, abahanzi bipimira kubo bari kumwe...ushobora kuba number 1 (uri imbere y’abandi) mu gace utuyemo (akarere, umujyi ) ariko utari ku rwego rwawe...kuko urwego rwawe rureberwa kuri wowe mu gihe urimo no mu bushobozi Imana yaguhaye.
Ndashaka kuva mu mateka nisanzemo! Hari ibyo nshaka kurenga! Hari imbago ngomba kurenga. Ibi nibyo Yabesi yafashemo umugambi, Imana irabisohoza.
Ufite uwuhe mugambi? Ni ibiki ushaka kurenga?
Hari ibintu ndambiwe: akamenyero n’ibimenyerewe, amateraniro asanzwe, indirimbo zisanzwe, abaririmbyi basanzwe basanzwe, abashumba basanzwe, abanyamasengesho basanzwe, abakristo b’izina!
Dusabire Itorero ngo rive mu BIMENYEREWE, tuve mu kitwa CONFORT ZONE kugira ngo tugere aho Imana idushaka kandi ishobora kutugeza!
Mbifurije umunsi mwiza mwese!
Bishop Masengo@Foursquare Gospel Church


text:
Dore Ubusobanuro bw’amagambo 7 akomeye cyane Yesu yavugiye ku musaraba.
1. “Data, ubabarire kuko batazi icyo bakora.” Luka 23:34 Yesu ku musaraba yatanze imbabazi. Umukristo wese utaragera igihe ngo yige gutanga imbabazi no kwakira imbabazi, aba...
Patmos Choir igiye gukora igitaramo cy’amateka yizihiza imyaka 20 imaze ivutse.
Ku itariki ya 24 Ukuboza 2016 muri salle ya Kigali Convention Center, Patmos Choir izakora igitaramo cyo gushima Imana no kwizihiza imyaka 20 bamaze...
Uwabibye ababaye azasarura yishimye, umutwe w’igiterane cyafashirijwemo abanyarwanda birukanywe muri Tanzaniya / Reba uko...
Umuhanzi Frugence Mutabaruka yafashije abanyarwanda birukanywe muri Tanzaniya bashyikirizwa ibyo kurya, imyambaro ndetse n’abagera kuri 20 bishyurirwa Mituweri. Aha hari mu gitara cyaberaga I...
Witinya kuko utazakorwa n’isoni kandi wimwara kuko isoni zitazagukora
Agūra ikibanza cy’ihema ryawe, rēga inyegamo zo mu mazu yawe zigireyo, ntugarukire hafi wungure imigozi yawe ibe miremire, ushimangire imambo zawe kuko uzarambura ujya...
Ibyishimo n’umunezero mwinshi nibyo byaranze abo muri Top Cinema Industry nyuma y’igitaramo cy’umuhanzikazi Rachel.
Ubwo umuhanzikazi Rachel Rwibasira yashyiraga ahagaragara umuzingo w’indirimbo ze zo kuramya no guhimbaza Imana yise "Sogongera" , abagize Top Cinema Industry bagaragaje ibyishimo byinshi...
Dore ibintu 10 umukobwa yakorera umusore akarushaho kumwimariramo
Mu nkuru zacu twagiye tugaruka ku ngingo zitanduaknye zishobora gutuma umukobwa cyangwa umusore ndetse n’ abagabo n’ abagore bageza bagenzi babo ku byishimo. Muri...
INTUMWA PAUL GITWAZA YATUMIJWE I VATIKANI KUGIRANGO ASOBANURE UBURYO ITORERO AYOBOYE RYA ZION TEMPLE...
Abantu bakomeye ku isi mu nzego zitandukanye bajya bagirira ingendo I Vatikani kugirango baganire n’umushumba mukuru wa Kiliziya Gaturika ku Isi uzwi nka “PAPA”,...
Abihaye Imana baturutse mu bihugu 10 byo muri Afurika bagize umuryango wa PAMA basuye...
Abanyamadini bo mu muryango wa PAMA baturutse mu bihugu 10 bitandukanye byo muri Afurika basuye urwibutso rwa jenoside yakorewe abatutsi muri mata 1994 ruri...
Umushumba wa Kiliziya Gatolika ku Isi, Papa Francis yasabye abakirisitu gusaba imbabazi abaryamana bahuje...
Umushumba wa Kiliziya Gatolika ku Isi, Papa Francis yasabye abakirisitu gusaba imbabazi abatinganyi ndetse n’abandi bose bahohotewe na Kiliziya. Papa Francis yakomoje ku kibazo cy’abatinganyi...
AMAFOTO:Umuhanzi Israel Mbonyi yifatanyije na Four Square Gospel Church mu giterane cyo kwizihiza imyaka...
Mu gitaramo cyo kwizihiza isabukuru y'imyaka 10. Iki giterane cyimaze iminsi 3 umuhanzi Israel Mbonyi nawe yasusurukije abakunzi be nyuma yo gukora igitaramo bamwe...


text:
Kanama: abayobozi b’imidugudu bahawe telefoni zizabafasha guhana amakuru k’umutekano
Mu murenge wa Kanama abayobozi b’imidugudu bahawe telefoni zigendanwa kugira ngo barusheho gahunda yo guhanahana amakuru kubirebana n’umutekano n’imibereho myiza. Iki kibazo cyo gutanga amakuru More...
“Inyoroshyarugendo sizo zatuma abadakora akazi kabo uko bikwiye bagakora neza†– Makombe Jean Marie Vianney
Umunyamabanga nshingwabikorwa w’intara y’uburasirazuba, Makombe Jean Marie Vianney, asanga kuba hari abakuru b’imidugudu n’abanyamabanganshingwabikorwa b’utugari batuzuza inshingano More...


text:
Igisubizo: Intumwa Pawulo yigisha yeruye ko twakira Umwuka Wera tukimara kwizera Yesu Kristo nk’umukiza wacu. 1 Abakorinto 12:13 havuga ko « kuko mu Mwuka umwe twese ari mo twabatirijwe kuba umubiri umwe, naho twaba Abayuda cyangwa Abagiriki, naho twaba imbata cyangwa ab'umudendezo. Kandi twese twujujwe Umwuka umwe ». Abaroma 8 :9 hatubwira ko buri muntu udafite Umwuka Wera aba atari umukristo « Ariko mwebwe ntimuri aba kamere, ahubwo muri ab'Umwuka niba Umwuka w'Imana aba muri mwe. Ariko umuntu wese utagira Umwuka wa Kristo ntaba ari uwe ». Abefeso 1 :13-14 higisha ko Umwuka Wera ari ikimenyetso cyo gucungurwa kiri ku bizera bose « Ni we namwe mwiringiye mumaze kumva ijambo ry'ukuri, ari ryo butumwa bwiza bw'agakiza kanyu, kandi mumaze kwizera ni we wabashyizeho ikimenyetso, ari cyo Mwuka Wera mwasezeranijwe, uwo twahawe ho ingwate yo kuzaragwa wa murage kugeza ubwo abo Imana yaronse izabacungura. Ubwiza bwayo bushimwe ».
Ibi byanditswe uko ari bitatu byerura ko Umwuka Wera yakirwa mu gihe cyo kwakira agakiza. Pawulo ntiyashoboraga kuvuga ko twese twabatirijwe kandi tukuzuzwa mu Mwuka umwe iyo aba atazi ko abakristo bose b’i Korinto bafite Umwuka Wera. Abaroma 8:9 ho hanashimangira ko udafite Umwuka Wera aba atari uwa Kristo. Nuko rero, kugira Umwuka Wera ni ibanze mu kwemeza agakiza. Byiyongereyeho, Umwuka Wera ntiyaba « ikimenyetso twashyizweho » (Abefeso 1 :13-14) iyo aba atarakiriwe mu gihe cyo kwakira agakiza. Ibindi byanditswe byinshi bisobanura ko agakiza kacu gatangwa iyo twakiriye Yesu Kristo nk’umukiza.
Iyi ngingo ikunze gukura urujijo kuko imirimo n’impano z’Umwuka Wera bikunze kwitiranywa. Kwakira/guturwamo n’Umwuka Wera biba tucyakira agakiza. Kuzuzwa Umwuka Wera ni igikorwa gikomeza cya buri kanya mu buzima bw’Umukristo. Nubwo ariko aha turi kuvuga yuko kubatizwa mu Mwuka Wera biba tucyakira agakiza, hari abavuga ukundi. Ibi rero akenshi bikunze gutuma umubatizo w’Umwuka Wera witiranywa no “kwakira Umwuka Wera”, biba tucyakira agakiza.
Muri make rero, twakira Umwuka Wera ryari, gute? Twakira Umwuka Wera iyo twakiriye Umwami Yesu Kristo nk’umukiza wacu (Yohana 3:5-16). Ngo ni ryari twakira Umwuka Wera? Umwuka Wera atubamo ubuziraherezo akanya dutangiye kwizera.
Ikibazo: Ni ryari/gute twakira Umwuka Wera?
Igisubizo: Intumwa Pawulo yigisha yeruye ko twakira Umwuka Wera tukimara kwizera Yesu Kristo nk’umukiza wacu. 1 Abakorinto 12:13 havuga ko « kuko mu Mwuka umwe twese ari mo twabatirijwe kuba umubiri umwe, naho twaba Abayuda cyangwa Abagiriki, naho twaba imbata cyangwa ab'umudendezo. Kandi twese twujujwe Umwuka umwe ». Abaroma 8 :9 hatubwira ko buri muntu udafite Umwuka Wera aba atari umukristo « Ariko mwebwe ntimuri aba kamere, ahubwo muri ab'Umwuka niba Umwuka w'Imana aba muri mwe. Ariko umuntu wese utagira Umwuka wa Kristo ntaba ari uwe ». Abefeso 1 :13-14 higisha ko Umwuka Wera ari ikimenyetso cyo gucungurwa kiri ku bizera bose « Ni we namwe mwiringiye mumaze kumva ijambo ry'ukuri, ari ryo butumwa bwiza bw'agakiza kanyu, kandi mumaze kwizera ni we wabashyizeho ikimenyetso, ari cyo Mwuka Wera mwasezeranijwe, uwo twahawe ho ingwate yo kuzaragwa wa murage kugeza ubwo abo Imana yaronse izabacungura. Ubwiza bwayo bushimwe ».


text:
Kayonza: Abaturage bahangayikishijwe n’ubujura bw’imyaka n’amatungo
Abaturage bo mu mirenge itandukanye yo mu Karere ka Kayonza, bavuga ko bugarijwe n’ubujura bw’amatungo n’ubw’imyaka bejeje.
Aba baturage bavuga ko nta minsi ishira hatumvikanye aho abajura bateye mu murenge runaka bakiba imyaka cyangwa amatungo magufi ndetse n’inka.
Karangwa Jean Damascene, utuye mu murenge wa Mwili avuga ko nta munsi hadafatwa abajura mu duce dutandukanye tw’uwo murenge.
Agira ati “Tubangamiwe n’abajura bari inaha batwibira imyaka n’amatungo, nkanjye bancukuriye ibirayi barabyiba. Kandi sinjye gusa n’abaturanyi bacu bahora bibwa uretse ko bamwe mu bajura bafatwa bagafungwa.”
Mugenzi we witwa Mukandengo agira ati “Akavura karaguye ubu twejeje utwaka duke turimo gucungiraho, gusa nuko hateye abajura benshi bajya mu myaka yacu nijoro bagacukura ibirayi, bagatema ibitoki ndetse bakiba inka n’andi matungo.”
Bamwe mu baturage bo bahamya ko hari igihe biba ngombwa ko bagurisha imyaka yabo itarera batanguranwa n’abajura.
Umunyamabanga nshingwabikorwa w’umurenge wa Mwili, Nsoro Alex Bright nawe yemeza ko ikibazo cy’ubujura gihari ariko ngo bari guhangana nacyo.
Agira ati “Abajura bo barahari ndetse n’abandi bananiranye bagahungabanya umutekano. Dufatanyije n’abaturage twakoze urutonde rw’abo bantu, abajura iyo bafashwe barafungwa.”
Akomeza avuga ko izindi ngamba bafashe mu guhanga n’abo bajura zirimo gukaza amarondo. Ibyo ngo byanatumye hafatwa abajura batandatu, bafatanywe ibyo bibye birimo imyaka itandukanye, inka ihene n’intama.
Ikindi kandi ngo banashyizeho irondo ry’umwuga rikorwa n’Inkeragutabara zishyurwa.


text:
Min Nyirasafari yasangije amwe mu mateka y’Ubuzima yanyuzemo, Urubyiruko rwibumbiye mu muryango AERG ruri guhugurirwa kuri Avega Agahozo mu karere ka Rwamagana, aho yagarutse ku mateka yaranze ubuzima bwe mu gihe cya Jenoside yakorewe Abatutsi ndetse no kugeza kuri uyu munsi akaba yababwiye ko n’ubwo akiri umwana yabayeho mu buzima bwo guhabwa akato azizwa uko yari Umututsi cyane cyane mu gihe yari mu mashuli, ariko ntibyamubuzaga guhora ari umukobwa ukunda wkiga kandi ufite intego yo(...)
Min Nyirasafari yasangije amwe mu mateka y’Ubuzima yanyuzemo, Urubyiruko rwibumbiye mu muryango AERG ruri guhugurirwa kuri Avega Agahozo mu karere ka Rwamagana, aho yagarutse ku mateka yaranze ubuzima bwe mu gihe cya Jenoside yakorewe Abatutsi ndetse no kugeza kuri uyu munsi akaba yababwiye ko n’ubwo akiri umwana yabayeho mu buzima bwo guhabwa akato azizwa uko yari Umututsi cyane cyane mu gihe yari mu mashuli, ariko ntibyamubuzaga guhora ari umukobwa ukunda wkiga kandi ufite intego yo kuzitura Papa we wahisemo kumwitirira izina rye- Safari (Nyirasafari).
Muri aya mahugurwa ahuriyemo abana b’abakobwa basaga 200 biga mu mashuli makuru na za Kaminuza, Uru rubyiruko rwasangije ibiganiro bitandukanye n’abayobozi banyuranye bose bagaruka ku ngingo yo kubibutsa ko ahazaza habo hari mu biganza byabo ndetse ko aribo bagomba gukora ibishoboka byose ngo hazabe heza nk’uko Leta y’u Rwanda ibibifuriza.
Minisitiri w’Uburinganire n’iterambere ry’Umuryango –MIGEPROF Madamu Nyirasafari Esperance yagarutse kuri aya mateka ye mu rwego rwo gusubiza ndetse no kwibutsa abana b’abakobwa bibumbiye mu muryango AERG ahanini usanga ari bamwe bahuye ndetse bagakorwaho n’ingaruka za Jenoside yakorewe Abatutsi, aha akaba ari mu rwego rwo kubaremamo icyizere cy’ejo hazaza no kubibutsa ko bafite inshingano zo kubaka igihugu kizira ivangura iryo ariryo ryose kugira ngo berekane itandukaniro ry’Ubuyobozi bubi bwaranze u Rwanda ari nabwo bwateguye bukanashyira mu bikorwa Jenoside yakorewe Abatutsi muri Mata 1994.’
Mu butumwa bwe bwagarutse ku mateka ye bwite mbere ya Jenoside, mu gihe cya Jenoside ndetse na nyuma ya Jenoside yakorewe Abatutsi muri Mata 1994.
Minisitiri w’Uburinagnire n’Iterambere ry’Umuryango Madamu Nyirasafari Esperance yabwiye uru rubyiruko rwiga mu mashuli makuru na za Kaminuza ko n’ubwo iwabo bari batuye muri Perefegitura ya Gisenyi hari hafi ya Repubulika Iharanira Demukarasi ya Congo bitaga Zaire ariko bitari byoroshye kugira ngo babashe kwambuka bahunge interahamwe zabahigaga
Kwitirirwa Papa we byabanje kumutera ipfunwe….
Min Nyirasafari kandi yavuze ko Papa umubyara yitwaga Safari yababazwaga cyane no kuba yitwa Nyirasafari izina rikomoka kuri se umubyara witwaga Safari
Ati”Ngewe nababazwaga cyane n’ukuntu ari nge mukobwa witwaga Nyirasafari usibye abahungu nibo twagiraga bitwa ba Safari, rimwe rero naje kubibaza Papa ndamubwira nti kubera iki wanyise Nyirasafari?, nuko nawe yahise anahamagara maman nuko arantonganya ati wamwana we nkwiyitirire nurangiza uvuge ko bikubangamiye nuko kuva ubwo Maman niwe wamumfashije banyumvisha uburyo ari byiza gusa nange byanshyizemo imbaraga na nyuma bamaze kwicwa nkajya numva ko aringewe Safari (Aha yavugaga Papa we) wasigaye kandi ugomba kwita ku muryango wo kwa Safari”
Min Nyirasafari kandi yakomeje avuga ko yageze nyuma akajya aterwa ishema n’uko yitwa izina rya se wamubyaraga avuga ko nyuma y’uko Ababyeyi be bicwa nawe yasigaye yumva ko ariwe ugomba kusa ikivi yasubitse ndetse akaba ariwe ukwiye gukora cyane akazita ku bavandiwe be bari barokotse mbese akajya mu mwanya w’ababyeyi be.
Twebwe twigaga mu byangombwa byacu byose handitsemo Tutsi......
Min Nyirasafari yavuze ko n’ubwo yari umututsi bitamubuzaga gukunda kwiga gusa ngo ntibyabaga byoroshye cyane ko mu gihe bari mu mashuli abanza n’ayisumbuye mu byangombwa byabo byose habaga handitsemo Tutsi bivuze ngo byabaga byoroshye ku mwarimu kumenya ngo uyu ni Umututsi, Umutwa ,cyangwa ni Umuhutu
Minisitiri Nyirasafari avuga ko byamuteraga ipfunwe guhagurutswa mu ishuli buri munsi rimwe na rimwe iyo Abatutsi bahagurutswaga abasigaye bicaye barabakwenaga ku buryo kuri we yahitaga yumva acitse integer cyane ariko bitewe n’uko yari umuntu ukunda kwiga cyane ntago byamucaga intege cyane mu myigire.
Ati “Mwebwe hari byinshi mutazi ubundi habagaho ikitwa Fishe Signalitique byose byabaga birimo Tutsi,Tutsi…. Mwe mugira amahirwe nta wigeze abahagurutsa kuko twe baraduhagurutsaga bakadukwena kuburyo nawe wumvga ufite ipfunwe,gusa ngewe nakundaga kwiga cyane bitewe n’uko nabonaga uburyo duhabwa akato bikantera gushyiramo imbaraga ntitaye kubyatubagaho byose, gusa nigaga ku nyundo mu ishuli rikomeye ryigagamo abana b’abayobozi bariho icyo gihe abitwa ba Nsekarije, ba Rwagafirita mbese abo bana babo twariganaga”
Minisitiri yakomeje abwira aba bana b’abakobwa ko indi ntwaro yatumaga biga cyane ni uko kubona ishuli noneho uri Umututsi byabaga bigoye
Ati “Impamvu ngewe nigaga nkirinda ibindangaza ni uko nabaga nziko ndamutse mpuye n’ikibazo cyangwa wenda nk’umuhungu akantera nk’inda ubwo nari kwirukanwa burundu niyo mpamvu ishuli numvaga aribwo buzima bwange”
Umuhutu w’Umuyisilamu niwe watumye turokoka Jenoside ngewe na barumuna banjye
Min Nyirasafari kandi avuga ko kugira ngo barokoke we na barumuna we byaciye munzira zateguwe n’Imana kuko bakijijwe n’Uwo bitaga Umuhutu akabanyuza kuri bariyeri zarindwaga nb’abahutu yabashyize muri Butu y’imodoka.
Yagize ati “Iwacu twari abana icyenda kuko barabyaraga rwose twari benshi nababwiye ko hari n’akana karokotse gafite imyaka itatu, gusa hari umwe bateye Gerenade,abandi twabashije kurokoka navuga ko ari nk’amahirwe twagize kuko twari tutari kumwe , twabaga muri Perefegiture ya Gisenyi (Ubu ni mu karere ka Rubavu) hafi cyane ya Zaire, twabanje kwihishahisha ariko iwacu bamaze kubica haza abantu b’inshuti zacu umwe wari umuyisilamu yabashije kuza yari afite imodoka inyuma muri buti aratujyana ngewe na karumuna kanjye akajya atunyuza kuri bariyeri gusa kuko we yari umuhutu ntago bamuhagarikaga”
“Rero uwo muyisilamu witwaga Ntamuhanga yatugejeje ahitwaga St Fidele atwambutsa mu ijoro tugera I Goma, noneho abana bacu basigaye abantu twari duturanye nibo babafashe kuberako ababyeyi bacu bari bamaze kwicwa, ubwo abo baturanyi hari uburyo bajyaga baza nko guhahira I Goma cyangwa kuhasengera nibo bagiye babasha kwambutsa abo bana bandi tuvukana, ubwo twajya kubona tukabona uwana araje”
Minisitiri muri MIGEPROF, Madamu Nyirasafari kandi yabwiye uru rubyiruko ko Nyuma ya Jenoside yakomeje gukora cyane n’Ubwo bitari bimworoheye kubasha kurera barumuna be ndetse n’abana ba mukuru we wari umaze kwitaba Imana, we yaharaniraga gukora ibishoboka byose ngo abashe kwesa ikivu ababyeyi be basize ndetse kugeza uyu munsi wa none akaba akiri Umudamu uhorana ishyaka ryo kuba indashyikirwa
Min Nyirasafari kandi yahaye ubutumwa uru rubyiruko rwo kwirinda ibishuko biri hanze aha ati “Ngewe njya no kwiga muri kaminuza nyuma ya Jenoside ntago byari byoroshye ahani bitewe n’ubuzima bubi twabaga tubayemo ahanini bitewe n’ibikomere twasigiwe na Jenoside ariko ibyo byose iyo ufite intego ntago byakubuza kwihangana ukanyurwa na duke ufite kandi ugakora cyane kugira ngo uzagire ahazaza heza”
Yanditswe na Akayezu Jean de Dieu/MUHABURA.rw
pole sana maman
Eeh sorry
Imbuto y’Umugisha yera ku git cy’umuruho iyo utaza kunyura muri ibyo byose ntago uba uri ikitegererezo... Ibyo wanyuzemo nibyo byakugize uwo uri ubu
Imbuto y’Umugisha yera ku git cy’umuruho iyo utaza kunyura muri ibyo byose ntago uba uri ikitegererezo... Ibyo wanyuzemo nibyo byakugize uwo uri ubu
murakoze ku makuru meza uyu mubyeyi umuntu yamwigiraho kuba umukobwa ufite intego


text:
sam.
10
sept.
2011
ISOMO RYA MBERE
Ibaruwa ya mbere Mutagatifu Pawulo Intumwa yandikiye Timote (1 Tim 2, 1-8)
Nkoramutima yanjye, 1ndasaba rero nkomeje ko mbere ya byose mwakwambaza lmana, mukavuga amasengesho, mugatakamba kandi mugashimira Imana, mubigirira abantu bose. 2Dukwiye gusabira abami n’abandi bategetsi bose, kugira ngo tubone kubaho mu ituze n’amahoro, turangwa n’ubusabane ku Mana kandi dutunganiwe. 3Ngicyo ikintu gikwiye kandi kinogeye Imana Umukiza wacu, 4Yo ishaka ko abantu bose bakira kandi bakamenya ukuri. 5Koko rero Imana ni imwe rukumbi, n’umuhuza w’abantu n’Imana akaba urnwe : ni Kristu Yezu, umuntu nyirizina 6witanze ngo abe incungu ya bose. Ngicyo icyemezo cy’ugukizwa kwacu cyatanzwe igihe cyabigenewe kigeze, 7kandi nanjye ubwanjye nkaba naratorewe kuba intumwa ya kubyamamaza no kubyogeza. Ndavuga ukuri simbeshya, ndi umwarimu w’amahanga mu byerekeye ukwemera n’ukuri. 8None rero ndashaka ko abagabo bajya basenga, aho bari hose, bakerekeza ku ijuru ibiganza bizira inenge, nta mwaga cyangwa intonganya.
ZABURI (Zab 28 (27), 1a.2, 7, 8-9)
Inyik/ Nasingizwe Uhoraho,
kuko yumvise ijwi ryanjye rimutakambira !
Uhoraho ndagutabaza,
Rutare rwanjye, ntiwice amatwi !
Umva ijwi ryanjye ritakamba igihe ngutakiye,
n’igihe nerekeje ibiganza byanjye ku Ngoro yawe ntagatifu.
Uhoraho ni we maboko yanjye n’ingabo nikingira,
umutima wanjye waramwiringiye maze arantabara.
Ndasimbagizwa n’ibyishimo byansabye umutima,
maze nkamushimira muririmbira.
Uhoraho ni we mbaraga z’umuryango we,
ni we buhungiro bukiza intore ye.
Kiza umuryango wawe,
uhe umugisha abo wagize imbata zawe ;
babere umushumba, uzahore ubaragiye iteka !
IBANGONDIRIMBO RIBANZIRIZA IVANJILI (Yh 3, 16)
Alleluya Alleluya.
Imana yakunze isi cyane,
bigeza aho itanga Umwana wayo w’ikinege.
Umwemera wese agira ubugingo bw’iteka.
Alleluya.
IVANJILI
+ Luka (Lk 7, 1-10)
Muri icyo gihe, 1Yezu amaze kubwira rubanda ayo magambo yose, arahaguruka ajya i Kafarinawumu. 2Hakaba umutware w’abasirikare wari urwaje umugaragu yakundaga, yenda gupfa. 3Yumvise bavuga Yezu, amutumaho bamwe mu bakuru b’Abayahudi, ngo bamumwingingire aze gukiza umugaragu we. 4Bageze iruhande rwa Yezu bamwinginga bakomeje, baramubwira bati « Uwo muntu akwiye ko wamutabara 5kuko akunda umuryango wacu kandi ni we watwubakiye isengero. » 6Nuko Yezu ajyana na bo. Agiye kugera hafi y’urugo, umutware w’abasirikare amutumaho incuti ze ngo zimubwire ziti «Nyagasani, wikwirushya kuko ndakwiye ko wakwinjira mu nzu yanjye. 7Ni na cyo cyatumye ndatinyuka kugusanga ; ahubwo vuga ijambo rimwe gusa, umugaragu wanjye arakira. 8Erega n’ubwo ndi umuntu utegekwa, nanjye mfite abasirikare ntegeka. Iyo mbwiye umwe nti ‘Genda’, aragenda ; nabwira undi nti ‘Ngwino’, akaza ; nabwira n’umugaragu wanjye nti ‘Kora iki’, akagikora. » 9Yezu yumvise ayo magambo, aramutangarira cyane ; ahindukirira abantu bari bamukurikiye, arababwira ati « Ndababwira ukuri : no muri Israheli nta kwemera gukomeye nk’uku nigeze mpabona.» 10Nuko abari batumwe bahindukiye, basanga umugaragu yakize rwose.


text:
Zaburi 91:1...
Uba mu rwihisho rw’Isumbabyose, Azahama mu gicucu cy’Ishoborabyose. Ndabwira Uwiteka nti"Uri ubuhungiro bwanjye n’igihome kinkingira, Imana yanjye niringira." Kuko ari we uzagukiza ikigoyi cy’umugoyi, Na mugiga irimbura.....
Muraho nshuti zanjye? Twe turaho turakomeye.
Uyu munsi ubwo twitegura gutangira ikindi cyumweru, nahawe kuzavuga kuri Zaburi ya 91.
Ndifuza ko buri wese asoma iyi Zaburi kugirango ejo tuzafatanye kuyiga no kuyigira iyacu (buri wese).
Nkiyitegura mfashijwe n’amagambo atanu.
1) Abo Imana irinze baratekana, abo itarinze bakaba mu mutekano muke nyamara byitwa ko barinzwe. Yarindiye Dawidi mu menyo ya Goliathi, Irindira Daniel mu rwobo rw’intare zishonje.
2) Imana ishoboye kuguhisha aho abaguhiga bakubona. Moridekayi yarokotse atahunze. Hamani afatwa agoswe n’ingabo zimurinda.
3)Iyo Imana yabishatse, ikurindisha abaguhiga. Niko byagenze kuri Mose ubwo yarindiwe kwa Farao kd ariwe wahigaga ubuzima bwe.
4) Iyo bibaye ngombwa ko iguhisha, Imana niyo itegura ubwihisho ndetse n’ibizahagutungira. Tekereza uko yabikoze kuri Eliya: ku kagezi ki kereti, ku mupfakazi w’i Sarefati, etc.
5) Iyo igihe cyo kuguhisha kirangiye, Imana iguha umutima wo guhagarara imbere y’abo wahunze: Eliya yiyereka Ahabu na Yezebeli.
URATINYA IKI? WIHISHE HE?
Mugire umunsi mwiza mwese! Ndabakunda
Dr Fidèle MASENGO, Foursquare Gospel Church Kimironko masengof@yahoo.fr


text:
Umugambi w’Imana - Derek Prince
Mwaba muzi ko Imana ifitiye umugambi amafaranga yanyu? Mushobora wenda kuba mwibaza ko amafaranga ari ikintu kitaboneye ku bantu b’abanyamwuka.
Nk’uko bamwe muri twe bameze, mushobora kuba mwarakuriye ahantu amafaranga ari ikintu cyanduye. Ariko ntabwo ari ko bibiliya ibivuga. Mu gihe tugezemo, amafaranga ni ikintu cy’ingenzi cyane. Niba Imana nta cyo yateganirije amafaranga yacu, igice kinini cy’ubuzima bwacu yaba ntacyo yagiteganirije, kandi ibi byagira ingaruka ku buzima bwacu.
Ibi bigaragarira ku bakristo benshi. Imibereho yabo yose ntabwo iba igengwa n’Imana, bagahora bagerageza gukemura ibibazo byabo bari mu mwuka, kandi ari ibintu bigomba gukemurwa n’ibifatika.
Nitudacunga imari yacu uko Imana ibyifuza, ubuzima bwacu buzasa ari nk’aho nta gahunda bufite. N’ubwo twaba turi abanyamwuka mu bindi, ntabwo tuzamenya umugisha w’Imana wuzuye n’umugambi ushitse w’Imana ni tuba tutaremeranwaho na yo uburyo tugomba gucunga imari yacu nk’uko bibiliya ibidusaba. Bibiliya iratwereka ko Imana ifitiye umugambi amafaranga yacu.
Nk’umwigisha w’ijambo ry’Imana, ni inshingano zanjye kubagezaho iri hishurirwa ry’umugambi Imana ifitiye amafaranga yacu. Mu gitabo cy’ibyakozwe n’intumwa 20:20 na 27, Pawulo aravuga ibi:
"Kandi muzi ko ari nta jambo ribafitiye akamaro nikenze kubabwira, cyangwa kubigishiriza imbere ya rubanda no mu ngo zanyu rumwe rumwo Imana igambirira ku muntu muri rusange. Kuko ntikenze mbabwira ibyo Imana yagambiriye byose."
Mu yandi magambo, Pawulo yababwiraga ko yabagejejeho umugambi wuzuye w’Imana, akabigisha, akababwira icyo Imana ibashakaho. Ubushake bw’Imana bwuzuye burimo n’uburyo dukoresha amafaranga. Ibi bikubiye mu byo Imana igambirira ku muntu muri rusange.
Ndagira ngo tumenye ko Imana itugirira umugambi ugera ku nzego zose z’ubuzima bwacu.
«1 Nuko bene Data ndabinginga kubw’imbabazi z’Imana ngo mutange imibiri yanyu, ibe ibitambo bizima byera bishimwa n’Imana, ari ko kuyikorera kwanyu gukwiriye. 2 Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka , ari byo byiza bishimwa kandi bitunganye rwose» Abaroma 12 : 1-2.
Turabona ko n’ibyo Imana idusaba bikora no ku mibiri yacu: Ni ukuga ko bigera no kubigaragara. Hari abantu bakeka ko umubiri utaba mu mwuka. Kuba umunyamwuka ni igihe umubiri wawe uwukoresha ibyo gukiranuka, ukawuha Imana nk’igitambo. Ku murongo wa kabiri Pawulo arakomeza akavuga ngo:
"Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka , ari byo byiza bishimwa kandi bitunganye rwose."
Hano turabona ubushake bw’Imana mu nteruro eshatu. Ni bwiza, burashimwa (hari mu zindi bibiliya bavuga ngo bwemewe) kandi buratunganye rwose. Izo nteruro eshatu ziratwereka ishusho y’ubushake bw’Imana.
Iyo dutangiye kugendera mu bushake bw’Imana, dusanga ari bwiza. Imana ntabwo ijya yifuriza abana bayo ibibi. Hanyuma tukabona ko bushimwa kandi bwemewe. Uko turushaho kubumenya ni na ko turushaho kubwifuza.
Ubushake bw’Imana bugera ku nzego zose z’ubuzima, no ku mafaranga yacu.
Pawulo atwereka uburyo twaba mu bushake bw’Imana.
Icya mbere aratubwira ati Mutange imibiri yanyu ibibe tambo bizima.
"Agereranya imibiri yacu n’ibitambo byo mu isezerano rya kera, ubwo bicaga itungo bakaritambira Imana. Pawulo atubwira ko ari ko bikwiye kumera no ku mibiri yacu. Igomba gukorera Imana yitanze rwose."
Itandukaniro rihari ni uko twe tutagomba kwica imibiri yacu, ahubwo tuyitamba nk’ibitambo bizima.
Ikintu cya kabiri cyadufasha kugendera mu bushake bw’Imana, ni ukumenya uburyo Imana itekereza akaba ari bwo natwe dutekerezamo. Pawulo yabyise kugira imitima misha. Ibi bisobanura guhindura uburyo twarebaga ibintu: Uburyo twatekerezaga, ibyo twahaga agaciro, amahame yacu. Ni tugira imitima misha ni bwo tuzamenya ubushake bw’Imana.
Ndagira ngo turebe ikintu cy’ingenzi ku bijyanye n’amafaranga yacu. Ntituyasuzugure cyangwa se twibwire ko ari icyaha kuyavugaho. Ni iki amafaranga yacu ahagarariye mu by’ukuri ? Hinga turebe ibintu bine bishobora kugaragazwa n’amafaranga yacu : Umwanya wacu, imbaraga zacu, impano zacu, cyangwa se umurage wacu. Umurage ushobora kuba amafaranga cyangwa ikindi kintu c’agaciro nk’amazu cyangwa amasambu umuntu ahabwa n’ababyeyi cyangwa abamureze.
Wenda twarize, tugira amashure menshi. Amashure nayo ashobora kugaragazwa n’amafaranga iyo umuntu ahembwa bitewe na ibyo yigiye. Hari abandi babona amafaranga kubera impano bavukanye. Niba umuntu akora amasaha umunani ku musi, iminsi itanu mucyumweru, biba ari amasaha mirongo ine mu cyumweru, umusaruro wabyo ukaba amafaranga.
Iyo rero tubibye amafaranga yacu, mu bujyo bumwe tuba dutanze ubuzima bwacu, byaba ku mpamvu nziza cyangwa mbi. Ni byiza ko dutanga amafaranga yacu ku mpamvu nziza, tubikora biri mu mugambi w’Imana.
Umugambi w’Imana ku buzima bwacu no ku mafaranga yacu ukubiye mu ijambo rimwe ritangaje: uburumbuke.


text:
Mukabaramba Alvera, umunyamabanga wa Leta muri Minisiteri y’ubutegetsi bw’igihugu n’imibereho myiza y’abaturage/ Photo:Rwamagana Distr
Akarere ngo kakoze ibyo kagombaga gukora
Ngo iyo katabona zeru kari kuba muri dutatu twa Mbere
WASAC yahawe amafaranga ibura rwiyemezamirimo ushoboye
Mu nama mpuzabikorwa y’Akarere ka Rwamagana yateraniye mu murenge wa Muhazi ku Cyumweru tariki ya 13 Ugushyingo 2016, umunyamabanga wa Leta muri Minisiteri y’ubutegetsi bw’igihugu n’imibereho myiza y’abaturage yanenze bamwe mu bafatanyabikorwa b’Akarere batashyize miu bikorwa ibyo bagombaga gukora bagatuma iyo mihigo akarere kayiburamo amanota.
Mukabaramba Alvera yavuze ko bitumvikana uburyo akarere ka Rwamagana kabuze amanota kuri imwe mu mihigo bitewe n’abagombaga kuyishyira mu bikorwa.
Yagize ati “Akarere ka Rwamagana mu mihigo ya 2015-2016 bagize umwanya wa 17, bigaragara ko basubiye inyuma ugereranyije n’imihigo iheruka ariko usanga byaraturutse ku mihigo bamwe mu bafatanyabikorwa bari biyemeje kandi akarere karakoze ibyo kagombaga gukora”.
Mukabaramba yakomeje avuga ko mu mihigo irimo iyagombaga kweswa n’Ikigo cy’igihugu gishinzwe isuku n’isukura ( WASAC) na sosiyete itwara abantu ya RFTC yadindiye bigatuma Akarere katabona amanota.
Yagize ati “ Mu by’ukuri mu gusuzuma imihigo birakwiye kureba uruhare rwa buri wese kuko niba akarere karakoze ibyo gasabwa, abiyemeje gukora ibisigaye bagomba kubibazwa Kandi ntabwo twumva impamvu nka Wasac itakoze ibyo yari yiyemeje kuko bahawe ingengo y’imari ntiyakoreshw, barinda gusubiza amafaranga mu isanduka ya Leta ariko twagiriye inama akarere kujya bakurikirana ishyirwa mu bikorwa ry’imihigo no kugaragaza ahari ikibazo mbere.”
Umuyobozi w’akarere ka Rwamagana Radjabu Mbonyumuvunyi, yavuze ko imihigo akarere kari kiyemeje kayigezeho, ngo kuburyo iyo abafatanyabirwa bamwe batabatenguha bari kuza mu myanya itatu ya mbere
Ati “ Mu mihigo yo twari twariyemeje nk’akarere twabashije kuyesa ariko imwe mu mishinga bamwe mu bafatanyabikorwa biyemeje ntiyakozwe. Nk’umushinga w’umuhanda banki y’isi yari yemeye gutera inkunga uva Rugende ujya Karenge , hari kubakwa gare, RFTC niyo yagombaga kuyubaka ariko ntibyakozwe kandi akarere kari kishyuye abaturage. Hari umushinga wo kugeza amazi i Ntunga wagombaga gukorwa na Wasac ariko ntabwo yabikoze.”
Umuyobozi wa WASAC ishami rya Rwamagana Gatera Slyver yavuze ko impamvu amazi batayegejeje i Ntunga, ngo nuko babuze rwiyemezamirimo ushoboye.
Ati “Twatse amafaranga yo gukora umuyoboro ujyana amazi i Ntunga barayaduhaye ariko tubura rwiyezamirimo muzima maze amafaranga y’uwo mushinga tuyasubiza muri minisiteri y’imari Ariko turabizeza ko uwo muyoboro w’amazi uzakorwa kuko isoko rigiye guhabwa rwiyemezamirimo wizewe”.
Akarere ka Rwamagana mu mihigo y’umwaka wa 2015/2016 kaje ku mwanya wa 17 mu gihe mu mwaka wa 2014/2015 kari kaje ku mwanya wa 10, kavuye ku mwanya wa 28 muri 2013/2014.
Abayobozi batandukanye n’abafatanyabikorwa b’Akarere ka Rwamagana bitabiriye inama ya kimite mpuzabikorwa
NGABONZIZA JUSTIN


text:
Ni umuhango wabaye ku gicamunsi cyo kuwa 15 Nzeli 2016 witabirwa na Ambasaderi Erica Barks-Ruggles, Umuyobozi muri Minisiteri y’Uburezi ushinzwe porogaramu zihuriweho, Sylvie Uwimbabazi, abayobozi b’amashuri, sosiyete sivile, abanyeshuri n’abandi.
Kuri iyi nshuro abana bazasoma igitabo cyitwa Number the Stars cyanditswe na Lois Lowry.
Inkuru y’iki gitabo ishingiye ku Banazi babaga muri Denmark mu 1943, aho umukobwa w’imyaka 10 yafashijwe n’umuryango we agakora igikorwa gikomeye cyo kurokora inshuti ye kugira ngo itavumburwa.
Ambasaderi Ruggles yavuze ko bahisemo iki gitabo kuko insanganyamatsiko zacyo zibanda ku bucuti, umurava, ubwoba, byarangaga umuryango w’Abanya-Danemark muri kiriya gihe Abanazi bari barigaruriye kariya gace, bigereranywa n’ibyo imwe mu miryango yo mu Rwanda mu 1994 yanyuzemo mu bihe by’intambara na Jenoside.
Yagize ati “Gusoma ni inzira yo gufungura Isi ukamenya ibibera hirya no hino. Iyi nkuru isa n’igereranya ariya mateka n’ibyabaye muri iki gihugu, bituma tumenya umuco w’ahandi tukawuhuza n’uwacu.”
Intego y’iyi gahunda ni ukurema mu rubyiruko rw’u Rwanda umuco wo gusoma no kuganira ku nkuru baba basomye mu bitabo binyuranye.
Muri iyi gahunda Ambasade ya Amerika ikorana n’amashuri 20 yisumbuye na 20 abanza yiganjemo ayo mu Mujyi wa Kigali.
Umuyobozi muri Minisiteri y’Uburezi ushinzwe porogaramu zihuriweho, Sylvie Uwimbabazi, yasabye ko Ambasade yakorana n’amashuri menshi kugira ngo uwo muco wo gusoma ukwire hose mu gihugu.
Ubu bukangurambaga ngarukamwaka bwatangiye muri 2012, hatoranywa igitabo abana bazasoma. Muri 2012 basomye icyitwa “A Lesson Before Dying” cya Ernest J. Gaines mu 2013 basoma “The Five People You Meet in Heaven” cya Mitch Albom; mu 2014 basoma “Charlotte’s Web” cya E. B. White umwaka ushize basoma “ A Wrinkle in Time” cya Madeleine L’Engle.


text:
Abafite ubumuga bifuza guhabwa amakarita abafasha guhabwa inguzanyo
Abamugaye b’i Huye bishimira kuba baratekerejweho bakagenerwa amafaranga bakwifashisha mu kwihangira imirimo, ariko ngo kuba batarahabwa amakarita abaranga byababereye imbogamizi.
Nk’uko bisobanurwa na Jean Baptiste Nzakizwanimana, umuhuzabikorwa w’abafite ubumuga mu Murenge wa Mukura, ngo ikigega BDF cyashyiriye abamugaye b’i Huye amafaranga muri Sacco ya Rusatira n’iya Mukura.
Ayo mafaranga ngo yagenewe abize imyuga. Umuntu yemerewe kwaka inguzanyo itarenze ibihumbi 500 yo kugura ibikoresho byo kwifashisha mu mushinga we, hanyuma akazishyura ½ cyayo hamwe n’inyungu zacyo, ikindi ½ akakirihirwa na BDF.
Ariko ngo bahuye n’imbogamizi ebyiri; kuba sacco ziri kubasaba ingwate kandi bari babwiwe ko yaba ibikoresho baguze, no kuba ababasha kwibonera ingwate batafata inguzanyo nta karita y’abafite ubumuga bafite.
Nzakizwanimana ati “bari batubwiye ko utarabona ikarita yajya ku murenge bakamuha icyemezo cy’uko yamugaye, ariko kugeza ubu icyo cyemezo kuri sacco ntibacyemera.”
Ubundi abafite ubumuga bo mu Karere ka Huye bavuga ko basanganywe intego yo kwikura mu bukene badasabirije.
Ngo bari batangiye gutekereza ko abize imyuga ariya mafaranga agiye kubafasha kuzamuka, ariko icyizere ngo gitangiye gukendera.
Nzakizwanimana wize gukora inkweto, avuga ko ibikoresho yakwifashisha bihagaze mu mafaranga ibihumbi 800, ariko ngo na 500 abibonye yabiheraho, akazagenda agura ibindi bukebuke.
Umusaza Yohani Murekezi w’ i Tumba asanzwe ari umudozi, ariko ubumuga afite mu mugongo ntibugituma abasha kunyonga imashini idoda, cyangwa kwegereza amaso ahari urushinge igihe adoda.
Ati “ubu numva mbonye igishoro natangira ubworozi bw’inkoko, kuko mfite ikibanza kinini cyo kororeramo.”
Umuyobozi w’Akarere ka Huye wungirije ushinzwe imibereho myiza, Christine Niwemugeni, avuga ko bagiye gukorana n’inama y’igihugu y’abafite ubumuga, amakarita akaboneka, kuko ngo ibarura ry’abafite ubumuga ryarangiye.
Naho ibijyanye n’ingwate ngo bagiye gukorana na BDF bamenye aho ikibazo kiri, ariko abafite ubumuga babashe kwiteza imbere kuko ngo ishyaka bafite ari iryo gushyigikirwa.
Ibitekerezo ( 2 )
Uyu mudamu mwese murikubona wamubaza ibyangombwa bimeze gute?kurushya abantu nibyo bituma batagana amabanke bakagana rambleri borohereze abafite I ishinge bakore biteze I mbere murakoze
Yoo urumva ko bafite viziyo nziza yokwivana mubukene badasabirije nibyiza arikose kuki barikubaniza kandi amafaranga yabagenewe aha ndumva ibyangombwa ataribyo bivuga Ko umuntu afite ubumuga ngewe ndumva ubumuga bugaragarira ijisho bahita bamuha amafaranga hanyuma ubumuga bwimbere bugaragazwa namuganga akaba aribwo busabirwa ibyangombwa nibabyihutishe ndumva bimbabaje abobantu babagora ndanenzea murakoze


text:
Mu by’ukuri maze imyaka ibiri yose nikinisha natangiye buhoro buhoro ariko bigeraho mba imbata yabyo ku buryo kubireke bisa n’ibyananiye.
Umugore wanjye mbona atanshira amakenga mu gihe cyo kubaka urugo
Naje gushaka umugore ngira ngo bizanyorohera kubicikaho, none bikomeje kugenda binanira kubireke.
Mfite ubwoba bw’uko umugore wanjye nabimenya bishobora kunsenyera urugo. Kandi buhoro buhoro mbona asa nutanshira amakenga kuko iyo bigeze mu gihe cyo gutera akabariro ncika intege vuba nkabona bimuteye kubyibazaho byinshi kandi nanjye nanze kugira icyo mbimutangarizaho. none nimungire inama mu maguru mashya.
Nimungire inama nabigenza nte ngo mbicikeho burundu.


text:
Nkeiruka Mkparu, ni umuganga mu bitaro bya Pediatrician, akaba yararangirije muri Leta Zunze Ubumwe za Amerika, Kaminuza ya Dyton muri Leta ya Ohio, yatunguye abantu ubwo yashyiraga hanze amafoto yo ku munsi w’ubukwe bwa bo, akandikaho amagambo agaragaza gutungurwa yagize ubwo yabonaga uko umugore we yaje yambaye.
- Uyu mukobwa asanzwe ari umuganga
Mu magambo yaherekeje amafoto ku rubuga rwe rwa Instagram, Mkparu yagize ati, “ Nkirabukwa ikanzu umugore wanjye yaje yambaye ku munsi w’ubukwe bwacu, nahise niyemeza kongera inkwano bari banshiye kuko umukobwa yari afite ubwiza budashidikanywaho, mu rwego rwo gushimira umuryango ko bampaye umugore mwiza.”
- Ikanzu nziza yari yambaye yatumye bongera inkwano


text:
dim.
12
déc.
2010
KU WA MBERE
ISOMO RYA MBERE
Isomo ryo mu gitabo cy’Ibarura (Ibar 24, 2-7.15.17abc )
Umuhanuzi Balamu w’umunyamahanga yari yaje kuvuma Israheli. 2Yubuye amaso abona Abayisraheli bashinze ingando, buri nzu iri ukwayo. Umwuka w’Imana umusakaramo, 3maze abahanurira muri iki gisigo agira ati:« Arabivuze Balamu mwene Bewori, arabivuze umugabo ureba akageza kure, 4arabivuze uwumva amagambo y’Uhoraho, akabona ibyo Uhoraho amweretse, maze yaba yatwawe mu Mana, amaso ye agafunguka! 5Mbega amahema yawe, Yakobo, ngo araba meza, kimwe n’ingabo zawe, Israheli! 6Ameze nk’amazi atemba ava mu isumo, ameze nk’ubusitani bwo ku nkombe y’uruzi, ameze nk’imisaga yiterewe n’Uhoraho, cyangwa amasederi yo ku nkombe y’umugezi. 7Ni nk’amazi yarenze imiyoboro, agasendera mu mbuto. Umwami wa Israheli azaganza Agagi, maze ingoma ye isagambe.»
15Nuko yongera kubahanurira muri iki gisigo agira ati «Ndabivuze Balamu mwene Bewori, ndi umugabo ureba nkitegereza. 17abcIbizaba ndabyiyumvira nyamara si ibya vuba, ndabyitegereza ariko ntibindi bugufi : mu nzu ya Yakobo hazavuka inyenyeri, mu muryango wa Israheli hazaboneka inkoni y’ubwami.»
ZABURI (Zab 25 (24), 4-5ab, 6-7,8-9,10.14)
Inyik/ Nyagasani, ntoza kugenda mu tuyira twawe!
Uhoraho, menyesha inzira zawe,
untoze kugenda mu tuyira twawe.
Nyobora mu kuri kwawe kandi ujye umbwiriza,
kuko ari wowe Mana nkesha umukiro wose.
Uhoraho, ibuka ineza n’urukundo
Wagaragaje kuva kera na kare.
Ntiwite ku byaha n’amafuti nakoze nkiri muto,
Ahubwo unyiteho ukurikije impuhwe zawe,
Ugirire ubuntu bwawe, Uhoraho.
Uhoraho agwa neza kandi ni indakemwa,
ni cyo gituma abanyabyaha abagarura mu nzira nziza.
Abiyoroshya abaganisha ku butungane,
abacisha make akabatoza kunyura mu nzira ye.
Amayira yose y’Uhoraho ni urukundo n’ubudahemuka,
akabigirira abakomera ku isezerano rye no ku mategeko ye.
Ibanga ry’Uhoraho ribwirwa abamutinya,
maze akabamenyesha isezerano rye.
IBANGONDIRIMBO RIBANZIRIZA IVANJILI (Zab 85 (84),8)
Alleluya Alleluya.
Uhoraho, twereke impuhwe zawe kandi uduhe agakiza kawe.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 21, 23-27)
Muri icyo gihe, 23Yezu amaze kwinjira mu Ngoro ariho yigisha, abatware b’abaherezabitambo n’abakuru b’umuryango baramusanga bati « Ibyo ubikoresha bubasha ki? Ni nde waguhaye ubwo bubasha? »24Yezu arabasubiza ati « Reka nanjye ngire icyo mbabaza ; nimukimbwira nanjye ndababwira inkomoko y’ububasha nkoresha ibyo. 25Batisimu ya Yohani yaturukaga he? Ni mu ijuru cyangwa se ni ku bantu? » Ariko bo baribwira bati « Nidusubiza tuti “Ni mu ijuru”, aratubwira ati “Mwabujijwe n’iki kumwemera ?” 26Naho nidusubiza ngo “Ni ku bantu” ntidukira rubanda kuko bose bahamya ko Yohani ari umuhanuzi. »27Basubiza Yezu bati « Ntitubizi.» Na we arabasubiza ati « Nanjye ni uko, simbabwira inkomoko y’ububasha nkoresha ibyo. »


text:
sam.
02
juil.
2011
ISOMO RYA MBERE
Igitabo cy’Intangiriro (Intg 32, 23-32)
23Iryo joro Yakobo arahaguruka, ahagurukana n’abagore be uko ari babiri, n’abaja be uko ari babiri, ntiyasiga abana be cumi n’umwe; nuka yambuka umugezi wa Yaboki. 24Arabambutsa bose, yambutsa n’ibyo yari atunze byose. 25Yakobo asigara aho wenyine.
Haza umugabo akirana na we kugeza mu museke. 26Abonye ko adashoboye gutsinda Yakobo, amukora ku mutsi wo ku nyonga y’itako igihe bari hasi ku butaka, itako rirakuka, rikuka bagikirana.
27Wa mugabo aramubwira ati « Ndekura ngende, dore umuseke urakebye. » Yakobo ati «Sinkurekura utampaye umugisha.» 28Undi aramubaza ati « Witwa nde? » Ati « Nitwa Yakobo.» 29Undi ati « Ntibazongere kukwita Yakobo, ahubwo lsraheli, kuko wakiranye n’lmana n’abantu kandi ugatsinda.» 30Yakobo aramubwira ati « Ndakwinginze, mpishurira izina ryawe.» Undi ati “lzina ryanjye urarimbariza iki?” Nuko amuha umugisha, awumuhera aho ngaho. 31Aho hantu Yakobo ahita Panuweli (bisobanura ngo ‘Mu maso y’Imana’), agira ati “Kuko nahaboneye Imana rnu maso, nkarenga nkabaho.” 32lzuba ryarashe arenga Panuweli, agenda acumbagira itako.
ZABURI (Zab 17 (16), 1a.2, 3, 4b-5, 7, 8b.15)
Inyik/ Nyagasani, igihe kizaza maze tuzabone ikuzo ryawe.
Uhoraho, ndenganura !
Ba ari wowe uncira urubanza,
ijisho ryawe rirebe aho ukuri guherereye !
Wasuzumye umutima wanjye,
ungenzura nijoro ndetse urangerageza,
ntiwagira ikibi unsangana :
ururimi rwanjye narurinze gucumura.
Nakomeje kunyura mu nzira wategetse,
mpamya intambwe mu mayira yawe,
ibirenge byanjye ntibyadandabirana.
Garagaza impuhwe zawe zahebuje,
wowe ukiza abiringira ububasha bwawe,
bagahonoka batyo abahagurukiye kubarwanya.
Umpishe mu gicucu cy’amababa yawe.
Naho jyewe birakwiye ko nzareba uruhanga rwawe ;
ninkanguka, nzanyurwa n’uburanga bwawe.
IBANGONDIRIMBO RIBANZIRIZA IVANJILI (Yh 10.14)
Alleluya Alleluya.
Nyagasani Yezu, Mushumba mwiza, turi abawe :
yobora umuryango wawe ku masoko y’ubugingo.
Alleluya.
IVANJILI
+ Matayo (Mt 9, 32-38)
Muri icyo gihe, 32bazanira Yezu umuntu wahanzweho na roho mbi yamuteraga kuba ikiragi. 33Roho mbi imaze kwirukanwa, icyo kiragi kiravuga. Rubanda baratangara bati «Nta bintu nk’ibi byigeze biboneka muri Israheli !» 34Abafarizayi bo baravuga bati «Sekibi, umutware wa roho mbi, ni we yirukanisha roho mbi.»
35Yezu yazengurukaga imigi yose n’insisiro yigisha mu masengero yabo, akwiza Inkuru Nziza y’Ingoma, ari na ko akiza icyitwa indwara n’ubumuga bwose. 36Abonye iyo mbaga y’abantu , abagirira impuhwe, kuko bari barushye kandi bameze nk’intama zitagira umushumba. 37Nuko abwira abigishwa be ati « Imyaka yeze ni myinshi, ariko abakozi ni bakeya ; 38nimusabe rero Nyir’imyaka yohereze abakozi mu mirima ye. »


text:
Iki gitaramo cya Cécile Kayirebwa cyiswe ‘Igitaramo-Celebration’ cyari ibirori by’impurirane kuko yizihizaga isabukuru y’imyaka 70 amaze avutse no gutarama bya Kinyarwanda yibutsa abakunda ibiha ibihangano bye ko ‘abumbatiye umurage yasigiwe na se’ mu kwihiza mutagatifu Cecilia wari umutware w’abaririmbyi ku Isi yose.
Iki gitaramo cyari umwihariko udasanzwe ari nacyo cyabyaye ibyishimo byihariye ku bitabiriye, nta muyobozi w’ibirori wari wateguwe ‘kuko iki gitaramo cyashushanyaga uko hambere Abanyarwanda bataramaga umwe agakora mu muhogo mu buryo bwe, abandi bakivuga, abahanzi b’imivugo bagakora mu nganzo ndetse n’abazi kubyina no guhamiriza bakiyerekana gitore’.
Kayirebwa yari yatumiye inshuti, abavandimwe, abayobozi bakuru[barimo Senateri Tito Rutaremara], abahanzi bakuze n’abakizamuka ndetse n’abakunzi b’umuziki nyarwanda muri rusange. Mu bahanzi batumiwe harimo Masamba, , Muyango na Mariya Yohana, hari kandi n’abahanzi bakibyiruka nka Eric 1Key, Jules Sentore, Deo Munyakazi n’abandi.
Kayirebwa yavuze ko iki gitaramo yakoreye muri Serena Hotel cyari umwanya wo kugaruka ku murage yasigiwe n’umubyeyi we afata nk’umutoza mukuru mu gutarama Kinyarwanda.
Yagize ati “…na Data yari umuririmbyi wabikundaga cyane kuko yari umusominari, ubwo mu rugo twarataramaga akaturirimbira natwe tukizihirwa. Urumva yatubyaye turi cumi na babiri, yatubwiraga ngo turi intumwa ze […] Yanyise Cécile abizi kuko nanjye nahindutse umuririmbyi, Cecilia rero yari umutware w’abaririmbyi ku Isi, urabona ko nanjye nagendeye muri iyi nzira.”
Yavuze ko kera mu rugo iwabo bakoraga igitaramo cyayoborwaga na se [na we wari umuhanzi] gisa n’icyo yaraye akoze aherekejwe n’abahanzi asanzwe afitanye na bo ubumwe kimwe n’abandi bubatse ubuhanzi bagendeye ku byo yakoze mu myaka yatambutse.
Muri iki gitaramo Kayirebwa yongeye kwereka abantu ko impano y’ubuhanzi ayifite mu maraso ndetse ko yifuza gukomeza kuyisigasira ari nako atoza abahanzi bato gukunda umuziki ushingiye ku muco nyarwanda.
Kayirebwa yamaze ipfa benshi mu bakunzi b’indirimbo ze cyane cyane izo ha mbere. Nyinshi mu zatumye benshi bamukunda yaziririmbye, mu zishimiwe cyane harimo ‘None twaza’, ‘Iwacu’, ‘Rwanda’, ‘Tarihinda’ abafana bamufashije kuziririmba ndetse ahanini amajwi yabo yiganzaga kurusha ay’uyu muhanzi umaze kuba icyogere mu muziki.
Yatanze umwanya buri mufana cyangwa uwiyumvamo ubuhanzi wese aririmba imwe mu ndirimbo ze yihititemo. Igitaramo cyongereye imbaraga ubwo Kayirebwa yateraga indirimbo abahanzi b’abahanga nka Masamba, Muyango na Mariya Yohani bakamwunganira mu majwi.
Cecile Kayirebwa ni umwe mu bahanzi bo mu myaka yo hambere ukomeje kwigaragaza mu muziki ndetse werekana ko umuziki gakondo nyarwanda ntaho wagiye. Uyu muhanzi yagaragarijwe igikundiro n’abakunzi be b’ingeri zose haba abana bato, ingimbi n’abangavu , abasheshe akanguhe n’abakuze muri rusange.
Akoze iki gitaramo nyuma y’ibitaramo bikomeye yagiye akora bijya gusa n’icyaraye kibereye kuri Serena Hotel.
Cecile Kayirebwa w’imyaka 70, amaze imyaka irenga 30 akora umuziki. Igihe kinini aba mu Bubiligi gusa ubu yaje mu Rwanda gutaramira abakunzi be no gutoza abakizamuka mu muziki. Uwabara ibigwi bye mu muziki bwakwira bugacya; gusa mu ncamake yamamaye cyane muri Album yasohoye nka ’’Ubumanzi”, “’Rwanda’’ , hari n’indi aherutse gusohora yise ‘Urukumbuzi’ nayo yakunzwe cyane.


text:
Yageragejwe kubera inzozi ze !. (Igice cya 1) Evangeliste Kiyange Adda Darlene
"Yosefu arota inzozi azirotorera bene se, barushaho kumwanga." Itangiriro 37 : 5
Abenshi muri twe, twibwira ko iyo umuntu agira umutima mwiza, akagira umutima utamucira urubanza imbere y’Imana, ko ibintu bye byose bigenda neza, bikajya imbere nta nzitizi.
Kubera iki ? Ni ukubera ko nubwo twaba tutabizi, ariko tuberewe no guhabwa umugisha N’Imana. Noneho umuntu akumva ko nakora icyiza ijuru rihita rikinguka agahita abona ibyo Imana yamusezeranije ; ariko ikibazo siko bimera.
Si byiza ko twumva ko ibigeragezo byagenewe abanyabyaha.
Imana yemera ko duhura n’ibiturwanya mu buzima tubamo bw’abana b’Imana.. Nta muntu n’umwe uhishwe ibyo bigeragezo cyangwa ubuzima bwo kuba yagera ahantu atumva neza ibintu biri kumubaho. Imana ntiyibeshya, muri icyo gihe Iba Iri kutwigisha kuba ari yo turebaho yonyine.
Nyuma yo kurota, Yosefu yibonye yagurishijwe nk’umucakara, yibonye bari kumushinja ubusambanyi atakoze akomereza muri gereza. Muri icyo gihe, ntiyari afite umuhumuriza amusomera ijambo ry’Imana, nta bavugabutumwa bakomeye yabonaga bo kumuhumuriza no kumubwira ko byose Imana ibizi, nta bayobozi yari afite bamufasha mu mwanya wo kuramya no guhimbaza, nta kiganiro na bene se muri Kristo Yesu, n’ibindi… Muri uwo mwijima yari arimo w’icuraburindi, yize guhanga amaso ku Mana yonyine.
Ntabwo umuntu ageragezwa kubera ko ari umunyabyaha cyangwa ko hari icyo yacumuye , oya, Twese tunyura mu bigeragezo kandi ibyo nibyo bituma tubona amasezerano maze tugakomera, bikatuzanira kwizera. Ntidukore ibyaha ngo tuve mu nzira ahubwo dukomere ku nzozi Imana yaduhishuriye. Turwane intambara nziza.. byose biberaho kutuzanira ibyiza ; noneho nitumara kwemerwa, Imana izadukingurira imiryango ikingukira ku gakiza.
Isengesho ry’uyu munsi.
Yesu ! No mu gihe cy’intambara ndakomeza ngukurikire. Nzakomeza kuba umwizerwa, nizera ko ari wowe muyobozi w’inzozi zanjye, nawe uze vuba unkure mu mibabaro ndimo, Amen.


text:
Umuyobozi w’Akarere Wungirije w’Akarere ka Karongi ushinzwe Imibereho Myiza y’Abaturage, Mukashema Drocelle, avuga ko inyinshi muri izo nka ari izagurshijwe rwihishwa n’abari barazihawe.
Ati “Muri rusange mu Karere ka Karongi hamaze gutangwa inka ibihumbi 5 na 589, ariko muri zo 190 zaragurishijwe rwihishwa ziburirwa irengero, naho inka 24 ziribwa na zo zirabura burundu.”
Abaturage batandukanye muri ako karere bavuga ko bitumvikana uburyo igihugu nk’u Rwanda gifite umutekano usesuye, inka zingana gutyo zibura burundu, cyane ko n’ababa bazihawe baba bazwi.
Kayiranga Aloys, utuye mu Murenge wa Rubengera, ati “Twagaya intege nke z’ubuyobozi bw’ibanze! None se inka zingana gutyo zagiye zica he muri iki gihugu cyacu ku buryo wumva ngo zarabuze burundu ! umutekano ni wose, amakuru aratangwa,….ntibyumvikana !”
Mujawamariya Gaudence wo mu Murenge wa Bwishyura we ati “Birababaje kumva ko inka zatanzwe ku bakene zigenda zigahera zikaba imwe zikagera kuri 200, ariko rero biranagoye kubyumva, zibura zite se kandi ba yirazo bazwi, hakorwa amarondo!”
Inama Njyanama y’Akarere ka Karongi, na yo ivuga ko bidasobanutse, ndetse igasaba Ubuyobozi bw’Akarere gukora raporo irambuye igaragaza buri mwirondoro w’umuturage wabuze inka burundu n’uburyo yayibuzemo kugira ngo yigweho.


text:
Ni kuriki cyumweru ubwo umuraperi Riderman yamurikaga album ye yise UKURI, mugitaramo cyabereye muri petit stade aho stade yari yakubise yuzuye kuburyo bugaragara.
Muricyo gitaramo hakaba haragaragayemo umusore wagaragaje ko afite impano yo gushyushya abantu aho yigaragarije benshi ubwo yakoraga ubuMC bose bagataha bishimye. Shema Natete Brian uzwi nka MC BRIAN Aganira na kigalihits.rw yayitangarije ko yatangiye gukora ibi akiga mumashuri yisumbuye gusa akaba ari ntagihe kinini amaze atangiye kuyobora ibitaramo dore ko bwambere abikora nkumwuga hari kuri 5-11-2016 ubwo yarafatanyije na Anitha Pendo.
“Natangiye kwe Mceeing nkiri muri Secondary, kuko ibirori byinshi byajyaga biba mu kigo arinjye wakundaga kubiyobora kandi nkanabikora neza, ndetse na nyuma yo kurangiza amashuri yanjye hari ibindi bitaramo najyaga nyobora ariko bidakomeye cyane, ariko kubikora nku mwuga nabitangiye le 5-11-2016 mu gitaramo cyabereye I Musanze cyarimo Charly na Nina na Dj Pius..”
Abajijwe niba akiri kwimenyereza kubikora nkumwuga cg niba yaratangiye kwinjiza amafaranga yavuzeko kugeza ubu yatangiye gukorera amafaranga nkabandi bose. “ubu natangiye gukorera amafrw(amafaranga), mbere nibwo nari natangiye nshaka kubanza kwereka abanyarwanda ko nshoboye, ariko ubu aho ngeze natangiye kubikora binyinjiriza”
Abajijwe muba MC yemera yagize ati: MC Lion Manzi na MC Tino ndabakunda cyane, ndanabubaha, nibo mfataho nk icyitegererezo. nkongera nkubaha Anitha cyane kubwa akazi gakomeye akora kandi ari Umukobwa ariko akora ibikomeye cyane, hanze nkunda umu MC bita Dr Mich wajyaga ukunda kuyobora Tusker Project fame…
KANDA HANO UDUKURIKIRE KURI INSTAGRAM AMAFOTO AJYE AKUGERAHO
Ikimushimisha kugeza ubu muri uru rugendoyatangiye ni ukuba amaze igihe kitageze no ku mezi abiri ariko akaba amaze kuyobora bimwe mu bitaramo bikomeye cyane mu Rwanda nicyo kintu kimunezeza kandi kimwereka ko abantu benshi bamubonamo ubushobozi, kandi babona ko ashoboye kuyobora ibitaramo byabo.
Abajijwe Bimwe mubitaramo yakoze byamushimishije yasubije ati: Igitaramo cya Album Launch ya Riderman, ndetse n’igitaramo nakoreye muri National University Campus cyo gutora Miss Huye Campus, imbere yabantu barenga 6000, ndetse ikaba ari nayo Stage mu rwanda abantu benshi batinya bitewe na public yaho, ariko nabikoze neza kuva nangiye kugera nsoje.
Abamukenera Bamusanga kuri Instagram na Facebook (Shema Natete Brian) bahasanga Contacts ze…
1 Comment
-
NKIMUBONA BWA MBERE MURI CAMPUS I HUYE NAHISE MUBONAMO MC MWIZA URWANDA RUFITE UZAKORA IBINTU BYIZA NKURIKIJE UKO YITWARA KURI STAGE KANDI NDETSE UBONA KO ARI IBINTU BIMURIMO SIBYO ASHAKISHA.IMANA IMUHE GUTERA IMBERE NATWE TUZAMUSHYIGIKIRA NKABANYARWANDA.MURAKOZE


text:
Ufite icyo wakwibutsa Imana mu bihe bikomeye?
‘’Petero arahaguruka, ajyana na bo. Asohoyeyo bamujyana muri icyo cyumba cyo hejuru, abapfakazi bose bahagarara iruhande rwe barira, berekana amakanzu n’imyenda Doruka yababoheye akiriho.’’ Ibyakozwe n’intumwa 9:38
Kubaho mu isi kugira iherezo. Iyo umuntu yitabye Imana bajya kumushyingura bakajya bagaruka ku buzima bwe, uko yabanaga n’abantu. Icyakora akenshi bagaruka ku byiza gusa. Nubwo bishoboka ariko si kenshi abantu bavuga ibibi by’uwapfuye.
Doruka amaze gupfa nk’uko n’abandi bapfa, yari yarakoze imirimo myiza yatumye abo yayikoreye kwihangana bibananira.
Doruka witwaga Tabita yagiraga imirimo myiza n’ubuntu bwinshi. Muri iyo mirimo harimo kudodera amakanzu abapfakazi. Yararwaye arapfa. Bamuryamisha mu cyumba cyo hejuru batabaza Petero, abagezeho bamujyana mu cyumba baryamishijemo Doruka.
Iki gihe nta kindi kintu na kimwe cyari gisigaye kumerengera kuko iyo umuntu ashizemo umwuka amahirwe yo gukora neza cyangwa nabi aba ashize.
Icyagombaga kumukiza ni abapfakazi barimo bamuririra cyane, berekana imyenda yababoheye, mbese bibuka imirimo myiza yakoraga.
Umukozi w’Imana Petero yarasenze yibutsa Imana ibyo byose iramuzura. Ibyakozwe n’Intumwa 9:36
Nshuti muvandimwe dufatanye gusaba Imana idushoboze kugira imirimo myiza n’ubuntu bwinshi tuzibutsa Imana tugeze mu bibazo.
Hari ahantu ugera ukaba utagishoboye gusenga cyangwa se no gukora neza, ugasigarana kwibutsa Imana ibyo wakoze mbere.
Ushobora kwibaza iyo uyu mugore atagira iyi mirimo myiza, ninde wari kujya guhuruza Petero? Ese bari kujya guhuruza bitwaje iki?
Ibi byose nibyo umuntu akwiye kwibaza, akavuga ngo Mana nubwo ntabyitagaho ariko nshoboza nkore neza, kandi ujye ubinyibukira mu gihe cy’akaga n’amakuba.
Nshuti umenye ko nubwo abantu bibagirwa cyangwa se rimwe na rimwe bakanirengagiza, Imana itandukanye nabo. Imana ntikiranirwa ngo yibagirwe imirimo myiza abera bayikorera, shyiraho umwete ukore ibyiza ugifite uburyo, Imana izajya ibikwibukira igukiza mu bihe bikomeye.
No mu isi iyo umuntu afite ibikorwa byinshi yitwa umugabo, agakoresha amafaranga menshi ariko akibuka kuzigama. Rero no mu bwami bwo mu ijuru badushakaho kuzigama imirimo myiza, kuko izatugoboka Imana niyibuka tugeze aho tutakwikura.


text:
Muri iki gihe usanga abakobwa bafite ingeso itari nziza yo kubeshya abasore barenze umwe ngo barabakunda kandi bigasa n’ aho byabaye umuco ku bakobwa n’ ubwo n’ abasore ari uko, ariko iyo bigeze ku bakobwa usanga byarafashe indi ntera.
Kugira isoni no gutinya abahungu
Abakobwa benshi usanga bagira amasoni yo kubwira abahungu icyo batekereza, bigatuma bapfa kwemera ibyo babwiwe byose kuko hari abahungu bamwe na bamwe wamubwira ko nta rukundo wamuha bikaba byamubabaza cyane ndetse bikavamo(...)
Muri iki gihe usanga abakobwa bafite ingeso itari nziza yo kubeshya abasore barenze umwe ngo barabakunda kandi bigasa n’ aho byabaye umuco ku bakobwa n’ ubwo n’ abasore ari uko, ariko iyo bigeze ku bakobwa usanga byarafashe indi ntera.
Kugira isoni no gutinya abahungu
Abakobwa benshi usanga bagira amasoni yo kubwira abahungu icyo batekereza, bigatuma bapfa kwemera ibyo babwiwe byose kuko hari abahungu bamwe na bamwe wamubwira ko nta rukundo wamuha bikaba byamubabaza cyane ndetse bikavamo inzika ndende.
Gukunda utuntu no kutagira urukundo
Abakobwa b’ ubu usanga bakunda utuntu ku buryo batabasha guhakanira umusore uwo ariwe wese babonaho udufaranga kugira ngo babashe guhabwa ibyo bakeneye byose. Ibi bituma umukobwa ashaka kwigwizaho abasore kugira ngo icyo aburiye kuri umwe akibone ku wundi.
Abakobwa batendeka abasore ni abakunda amafaranga
Uburyarya bw’ abasore
Kubera ko muri iki gihe uburyarya bumaze kwibasira cyane cyane abasore, usanga bigoye kugira ngo umukobwa abashe kwizera ko ibyo abahungu baza bamubwira byaba ari ukuri.
Kwirinda kugumirwa
Iyo umukobwa ageze mu gihe cyo guteretwa n’ abasore benshi, ntabwo abasha kugira uwo ahakanira kuko aba yumva ko agize uwo ahakanira cyangwa akagira uwo yizera cyane byazamugiraho ingaruka zo kwisanga nta n’ umwe akigira nk’ inshuti, akazahera iwabo nta mugabo abonye.
Gushaka guhitamo neza.
Abakobwa benshi bakunda gukora iki kintu cyo gutendeka kugira ngo abashe guhitamo yitonze akurikije uko abona inshuti ze zihagaze, kuko hari ubwo baza kumusaba urukundo nyamara ariko akaba atarabonamo uwo yifuza.
N’ ubwo abakobwa benshi babikora nk’ aho ari inzira nziza bakoresha ngo babashe kugira abakunzi beza cyangwa bagaragare neza, ariko ibi bibabaza abahungu cyane kuko hari ubwo umuhungu aba yarakunze by’ ukuri maze yasanga umukobwa yaramutendetse bigatuma yaguhemukira kubera umujinya
Yanditswe na Niyomugabo/MUHABURA.RW
yewe isi yarashije
iyihe ngeso urabesha mwebwe haribyo mutazi harigihe umuhugu mungezi wawe akubesha uriya mukobwa angira ingeso mbi bigatuma umwikuramo nibyishi byokuvuga
Kbx har’ igihe umukunda byukuri utanafite numutima w’ubuhemu,ark bikicwa nizo ngeso zabo.


text:
sam.
08
janv.
2011
Ku wa 08 Mutarama 2011 muri Katedrali ya Byumba, ababikira Mama Dativa NIRERE; Mama Claudine NYIRASAFALI; Mama Marie Rose UWIZEYE na Mama Eugénie MUKAMANA basezeranye burundu mu gitambo cya Misa cyayobowe n’Umushumba wa Diyosezi wa Byumba afatanyije n’Abasaserdoti cumi na barindwibaturutse Cyangugu, Nyundo na Byumba.
Mu nyigisho yagenewe uwo munsi udasanzwe kuri abo bihayimana, Umushumba wa Diyosezi ya Byumba yibukije amagambo ya Yohani Batista wagize ati: “Yezu ni We ugomba gukura naho nkaca bugufi”. Aya akaba ari amagambo akomeye ku basezeranye burundu kuko Nyagasani ni We bagomba kureka akaba ari We ugaragara, akaba ari We ukuzwa mu buzima bwabo bwa buri munsi no mu byo bakora byose.
Umushumba wa Diyosezi yagize ati: “aba basezerana burundu bumvise ijwi ry’Imana ribahamagarira gukuza Yezu none biyemeje gukurikira uwo Yezu ubuzima bwabo bwose no kumubera abahamya iteka no muri byose.”
Umushumba wa Diyosezi ati: “uwo Imana itoye akumva, akitaba, akumvira, imuha ingabire ngombwa zo kumufasha igihe imutumye mu bantu kugira ngo abafashe kumva ijwi ryayo no kuyumvira.” Yibukije ko ubutorwe twese duhamagariwe kandi dusangiye ari ukuba abatagatifu nk’Imana kandi tugomba guhora twibuka ko dufite uruhare ku butungane bw’Imana. Nituyemerere rero itugire intungane.
Guharanira ubutagatifu n’ubutungane rero bigendana nuko tubaho buri munsi. Tuba abatagatifu dutunganya neza ibyo dushinzwe kandi turushaho kureka Imana ikaba ariyo ituyobora mu migirire yacu. Musenyeri Serviliyani yashoje agira ati: “ubutumwa bw’aba bari ba Nyagasani ni ugufasha abantu kuba intungane no kwinjiza abantu mu bwami bw’Imana.” Imana iradushakaho ubufasha rero mu mugambi wayo wo gukiza abantu, nituyemerere idukoreshe.
Igitambo cya Misa gihumuje, ibirori byakomereje m’Urwunge rw’Amashuri rw’Umubyeyi ugira inama nziza, aho Uyobora umuryango w’Ababikira Mama Jeanine yavuze ko yishimiye kuva muri Canada kugira ngo yifatanye n’ababikira biyeguriye Imana burundu mu byishimo byo gushimira Rurema. Yibukije ko buri wese yahamagariwe kwishimira aho ari no gutera abandi ibyishimo no gufasha abandi kugira icyanga cy’ubuzima. Yashimiye kandi ababyeyi b’abiyeguriye Imana burundu kandi abasaba gukomeza kuba bugufi mu byishimo. Arangiza ijambo yagize kandi ati: “ndashimira Imana kubera Kiliziya yo mu Rwanda kuko ihitamo igihe cyose ubuzima.”


text:
Impamvu zari zatumye ahunga yarazisobanuye ubwo yahaga ikiganiro abanyamakuru nyuma y’iminsi ibiri gusa ageze mu Rwanda. Ntituzisubiramo cyane ko ashobora kuba ataranazivuze zose.
Iyo twavuga hano ni imwe yo kuba yari yashyizwe ku rutonde rwa ba Ruharwa muri Jenoside yakorewe Abatutsi mu w’1994, kandi uwari waramushyizeho nta wundi uretse Gahima Gérard wari Procureur wa Repubulika icyo gihe.
Gahima Gérard ubu ari mu mahanga aho ngo afatanyije na murumuna we Rudasingwa Théogène wayoboraga ibiro bya Perezida wa Repubulika kurwanya Leta y’u Rwanda „NAKO KURWANYA KAGAME”.
Ibi nabyo ntitubitindaho kuko abarwanya Leta nabo ubwabo baba bazi ko atari akazi koroshye kuri bo, kandi nibyo. None se koko abantu 5; 6 cyangwa 10, barwanya 11.000.000 z’abantu kandi bashyize hamwe, bakumva ko urwo rugamba bazarushoboza iki?? Icyo dutindaho ariko, ni impamvu zagiye zituma abantu bahunga igihugu n’ababigizemo uruhare.
Gahima ntazibagirana mu bibi!
Duhereye kuri Rwigema watahutse ejo bundi, birazwi ko Gahima ariwe wamutoteje kugeza ubwo akijije amagara ye kubera ko yari amaze kujya ku rutonde rwa ba Ruharwa kandi n’ubwo urwo rutonde rwagiye rusubirwamo hakurwaho bamwe hongerwaho abandi, ibyinshi ni Gahima Gérard wabikoraga kandi afite ibyo agamije bitari byiza.
Abantu baribuka induru ruriya rutonde rwateje, u Rwanda rwamaganwa n’amahanga buri munsi. Byose ni Gahima wabiteraga. Abantu baribuka itotezwa ryakorewe abatari bake muri iki gihugu ryabaga riherekejwe n’iterabwoba, byose ari Gahima wabaga abiri inyuma kubera umwanya yari afite.
Abantu baribuka Gahima mu cyahoze ari BACAR ubu ni FINA BANK ajya gusahurayo amafaranga ngo ni inguzanyo ya nyina wari ufite imyaka 80!! 72.000.000 Frw zose arazihitana kugeza ubu sinzi niba nyina wiswe nyir’inguzanyo yarayishyuye!! Gahima Gérard avugwaho byinshi cyane ari nayo mpamvu benshi badashidikanya ko Perezida Kagame yakangutse amazi ari hafi kurenga inkombe bityo yamubwira ati sigaho undi akarakara bigatuma ahitamo guhunga!! None se koko ko abatajya i bwami babeshywa byinshi, nka murumuna we Rudasingwa bizwi ko yari mu bususuruke kwa Kagame niba ari mu mirambizo cyangwa ku rwuririro ko ntaho yahezwaga, umuntu yajya hariya uyu munsi akemera ibyo avuga gute koko??
Karegeya ya Nyamwasa bo ntawakwirirwa agira icyo abavugaho, ibyabo ni birebire!! Ariko icyo tugambiriye hano ni ukwereka bariya bose ko uko byagenda kose nta handi bazabona u Rwanda, kabone niyo babona ubwenegihugu bw’ibihugu barimo isi izarinda irangira bakitwa abanyarwanda bavuga ikinyarwanda.
Experiences barazifite zihagije kuko babaye baribagiwe uko babyirutse bagakurira muri Uganda n’iyo bahuriyeyo nabyo cyabwa ari ikindi kibazo kuri bo!!.
N’abagiye ejo bundi barasakuza
Burya hari ibyo wumva bikakuyobera! Na Safari Stanley ugiye ejo bundi ubu ngo arimo gusakuza ko Leta yamukamiye imyaka n’imyaniko ngo ari mbi da!! Uyu we rwose ntabyo twamuvugaho kuko amateka ye azamuvuga!!
Safari Stanley, abazimu b’abantu yicishije ubwabo barahagije kabone n’iyo yajya mu nsi y’urutare bazamusangayo. Uwa nyuma yasize yirengeje ni uwari umuturanyi we urugo ku rundi ni Nyakwigendera Twagiramungu Barnabé waguye muri Gereza Nkuru ya Kigali aho yari amaze imyaka 4 yarahashyirishijwe na Safari. Abo yaburanaga nabo i Butare, barimo Nyakwigendera Kayitesi Helena bose Safari nakira abazimu babo azagende abeho agire n’imbaraga zo kurwanya Leta y’u Rwanda.
Hari abahisemo neza
Amakuru atugeraho muri Rugari aravuga ko nyuma y’igihe bagerageza kumvisha abazungu ko babafasha bakareba ko bakanda Leta ya Kagame, hari abo bivugwa ko bamaze kubona ko nta yandi mahitamo uretse gutaha bakaza gukomereza aho bari bageze bahunga mu kubaka igihugu.
Ibi ngo bakabiterwa no kuba Rwigema yaratashye kandi nawe yarigeze kugira imyumvira nk’iyabo ndetse akanabyumvikanisha ku ma radio mpuzamahanga, ariko ubu akaba atuye mu Rwanda, ko nta kikimwirukana kuko n’icyamwirukagamo atazi iyo cyagiye.
Abavugwa ko baba barimo gufunga imizigo ngo batahe mu Rwanda ni; Joseph Sebarenzi; Anastase Gasana; Théobald Rwaka; Col. Balthazar Ndengeyinka; General Emmanuel Habyarimana; Valens Kajeguhakwa; ndetse ngo bigenze neza na Paul Rusesabagina yaza.
Bikaba bivugwa ko Leta y’u Rwanda yiteguye kubakira ititaye ku mateka cyane cyane ashingiye ku byo batahwemye kuyisebya. Ndetse hari n’amakuru avuga ko Leta yaba yiteguye kubabarira abasanganywe amadosiye mu butabera. Iki rero cyaba ari ikintu gikomeye cyane, umuntu yakwita „INDI NTAMBWE Y’UBWIYUNGE”.
Ese ubundi bitwaye iki, inyungu iri mu guhangana kw’abavandimwe bahurira kuri byinshi bizwi n’ibitazwi ni iyihe? Kwicara abantu bakaganira dore ko bose bahuriza kw’ihame rimwe ryo „KWUBAKA U RWANDA BAVANYE MU MABOKO Y’ABICANYI”??.
Ni iki cyababuza gushyira imbere ineza y’abanyarwanda n’intego yo guharanira ko u Rwanda rukomeza kuba intangarugero mu byiza amahoro n’umutekano mu barutuye??. Ni iki bategereje ku bazungu ko ibyo bakorera abanyafurika byigaragaza.
Ndabaza abo ngo barwanya Kagame?? Kagame ko ari umugabo umaze kuba igihangange muri Afurika imbere y’abazungu ko ejo bundi noneho yagaciye yubaka amateka i Paris, ninde muribo watekerezaga ko yakwakirwa nk’Umuyobozi ukomeye.
None se ntiyahacanye umucyo agahabwa ibyubahiro bikwiye koko Umukuru w’Igihugu?? Ubu se Kagame si Sarkozy muri aka Karere u Rwanda rurimo?? Nimusigeho cyo nimuze twubake mureke gukomeza kwiha amenyo y’abo bene Madamu!!.
U Rwanda ruraryoshye mwo kanyagwa mwe!! Amata arahari kandi benshi muri mwe nta nshyushyu bakibona. Ese ntimurebera kuri ibyo byuma ngo mubone aho u Rwanda rugeze? Ko mwize mukaminuza se, ubu niba bamwe mufite imirimo ntimurimo kwiyuha icyuya muteza abandi imbere batanabashima?
Mu Rwanda ni hazima n’ibyo mutekereza nk’inzitizi, zirimwabagabo barakora ibishoboka byose ngo zive mu nzira.
Tubifurije ikaze.
Asumani Niyonambaza


text:
Iki gitaramo cyiswe ‘Christmas Carols Concert’ cyahuriranye n’ibirori byo kwizihiza imyaka icumi ishize Choeur International et Ensemble Instrumental de Kigali (CIEIK) ibayeho.
Igitaramo cya Choeur International cyari imbonekarimwe kuko kiba inshuro imwe mu mwaka, cyaherukaga kuba kuwa 19 Ukuboza 2015 icyo gihe nabwo cyabereye muri Serena Hotel.
Iyi Korali imaze kuba ubukombe mu muziki cyane cyane uw’indirimbo zihimbaza Imana zanditse mu buryo bw’amanota aririmbwa n’abahanga, yataramiye abakunzi bayo mu ndirimbo zakunzwe ku Isi mu myaka amagana ishize.
Muri Serena Hotel aho iki gitaramo cyabereye, hari ingeri z’abafana batandukanye kuva ku bana b’incuke kugeza ku basaza n’abakecuru basheshe akanguhe.
Choeur International, itsinda rihuriwemo n’abahanzi b’intyoza mu muziki bakoze igitaramo cy’indirimbo za Noheli ‘Chrismas Carol’ benshi mu bacyitabiriye batashye ibyishimo bisendereye imitima.
Indirimbo zose zacuranzwe zishimiwe mu buryo bukomeye, nta wasabaga abafana gukoma amashyi ariko buri mwanya wumvaga bayakomye ku bwo kunyurwa n’umuziki w’aba baririmbyi.
Buri wese mu cyicaro cye cye ntawe umuvunda wabonaga acyeye ku maso ubona anyotewe n’indirimbo za Choeur International. Aba baririmbyi bacuranze nyinshi mu mu ndirimbo za Noheli, izikoze mu buryo bwa kinyafurika na kizungu.
Byabaga akarusho ndetse bikanyura amatwi by’indengakamere ubwo abagize Choeur International bacurangaga umuziki ukundwa na benshi mu bakuze wa ‘Musique Classique’.
Choeur International yatanze ibihembo ku banyamuryango b’imena bashinze iyi korali mu mwaka wa 2006 bafite intego yo guteza imbere muzika y’u Rwanda no kuzamura urwego rw’ubuhanzi bw’Abanyarwanda.
Ubuyobozi bwayo bwatangaje ko mu mwaka wa 2017 iyi korali ifite umuhigo wo kuzagura ibicurangisho bikomeye bigezweho by’umuziki mu gukomeza kuzamura urwego rw’abaririmbyi bayo.
Chœur International imaze imyaka icumi ishinzwe
Choeur International et Ensemble Instrumental de Kigali (CIEIK) ni umuryango w’abaririmbyi washinzwe ku itarikii ya 21 Mata 2006, ubona ubuzima gatozi mu mwaka wa 2008 bugengwa n’itegeko no26/11 ryo kuwa 11 Gashyantare 2008 riyemerera gukorera aho ariho hose mu Rwanda.
CIEIK ikaba ari umuryango udaharanira inyungu wemewe n’itegeko no 4/2012 rigena imikorere y’imiryango idaharanira inyungu. Ifite icyicaro muri St. Paul i Kigali muri Nyarugenge.
Chœur International et Ensemble Instrumental de Kigali (CIEIK) igizwe n’abaririmbyi baturuka mu makorari anyuranye mu gihugu ndetse n’abanyamahanga bemerewe kuyiririmbamo mu gihe bagaragaza ubuhanga mu kuririmba. Ibarizwamo abaririmbyi bo mu madini n’amatorero atandukanye kuko ari umuryango w’abaririmbyi hadashingiwe ku idini cyangwa ku bitekerezo bya Politiki ku buryo indirimbo iririmba buri wese aziyumvamo bitewe n’imyemerere ye.
Chœur International yakoze ibintu byinshi muri iyi myaka 10 imaze ishinzwe. Yahinduye mu buryo bugaragarira imiririmbire y’amakorali mu Rwanda, cyane cyane amakorali aririmba muzika yanditse ku manota.
Ifatanyije na Minisiteri y’Umuco na Siporo yateguye kandi ikora ibitaramo bitandukanye byo kwibuka abahanzi ba mbere banditse kandi bahimba indirimbo zanditse ku manota bazize Jenocide yakorewe Abatutsi barimo Rugamba Cyprien, Padiri Alfred Sebakiga, Padiri Musoni, Padiri Byusa, Saulve Iyamuremye n’abandi.
CIEIK yagize uruhare mu gutegura indirimbo yubahiriza umuryango wa Afurika y’Iburasirazuba EAC izwi nka “Jumuiya Yetu.”
Mu mwaka ushize wa 2013 CIEIK ni bo baririmbye iyi ndirimbo yubahiriza EAC ubwo hatangizwaga iserukiramuco ry’ibihugu bigize EAC ryari ryiswe JamaFest ryabereye i Kigali.
Amafoto: Mazimpaka Jean Pierre


text:
Abantu benshi muri Bibiliya, urugero mu 2 Abakorinto 10:4 Yesu yatwise yatwise urutare.
Intumwa Pawulo ikomeza itubwira mu Abakolosayi 2:7 ko ugomba kuba dushoreye imizi kandi twubakiye kuri we.
Nidushorera imizi muri Kristo Yesu, tuzagira ishusho nziza. Ariko imizi yacu ntituyishorera mu kindi kintu cyangwa mu wundi muntu, tuzaba turi mu kaga.
Nta kintu na cyangwa nta muntu uzakomera kandi uzaba intarumikwa kandi yihagije n’intayegayegayezwa nka Yesu. Niyo mpamvu ntashaka ko abantu bashorera imizi kandi bagakomerera muri jye cyangwa mu murimo w’Imana (Ministere) nkora. Ndashaka kurangira abantu Yesu. Nzi yuko ahari ntabashobora mu buryo bumwe nk’uko nabo batanshobora.
Icyo ni cyo kibazo cyacu nk’abantu; duhora tunanirwa. Ariko Yesu Kristo ntajya ananirwa. Shyira ibyiringiro byawe byose bidahinduka muri Kristo Yesu. Atari mu muntu, atari Atari mu mibereho, Atari mu kindi cyose cyangwa undi muntu wese.
Iyo udashyize ibyiringiro no kwizera kwawe kose mu rutare rw’agakiza kwawe, uba ugana mu kutanyurwa kuzakuzanira gucika integer no kunanirwa. Tugomba kugira gushikama gukomeye cyane mu rukundo rw’Imana idukunda tutitaye kubyo duhura nabyo, ahubwo tuzi neza imbere muri twe ko turi abatsinzi ndetse no kurushaho.